Bukedde Online - Amasaza 16 gajeemedde ekiragiro kya Trump\nAmasaza 16 gajeemedde ekiragiro kya Trump\nBaabano ababbira ku nnyanja ya Kabaka\nAMASAZA 16 mu Amerika gajeemedde ekiragiro kya Pulezidenti Donald Trump eky’okugaana abagwiira okuva mu nsi z’Abasiraamu musanvu okuyingira mu ggwanga eryo.\nTrump mu ofiisi ye\nEkiragiro kya Trump kye yawadde ku Lwokusatu oluwedde kyaleeseewo akanyamberege ku Lwomukaaga abantu abasoba mu 370 okuva e Libya, Sudan, Somalia, Iraq, Iran, Syria ne Yemen bwe baakwatiddwa ku bisaawe by’ennyonnyi eby’enjawulo nga baakatuuka mu Amerika.\nWaabaluseewo okwekalakaasa okw’amaanyi ku bisaawe eby’enjawulo ng’abantu baabulijjo n’ebibiina ebirwanirizi by’eddembe ly’obuntu bavumirira ekiragiro kya Trump kye baayise eky’obusosoze mu mawanga n’eddiini.\nOmulamuzi atasibazikweya, Ann Marie Donnelly, owa kkooti ya Eastern District of New York ye yakkakkanyizza embeera bwe yayimirizza okussa mu nkola ekiragiro kya Pulezidenti Trump olwo embeera n’ebeera ng’edda mu nteeko.\nDonnelly yayimirizza enteekateeka yonna okutikka abaakwatiddwa okubazza ku butaka bwabwe e Sudan, Somalia, Libya, Iraq, Iran, Syria ne Yemen okutuusa ng’omusango ogwawawaabiddwa ekibiina ekya American Civil Liberties Union (ACLU) gumaze okuwulirwa. Aba ACLU baawaabye omusango nga baagala ekiragiro kya Trump kisazibwemu.\nOluvannyuma lw’omulamuzi Donnelly okuwa ensala ye ku Lwomukaaga akawungeezi, amasaza 16 gaalangiridde ku Mmande nti gagenda kussa mu nkola ensala eyo.\nAmasaza agaajeemedde Trump ye; California, New York, Pennsylvania, Washington, Massachusetts, Hawaii, Virginia, Vermont, Oregon, Connecticut, New Mexico, Iowa, Maine, Maryland, Illinois n’ekibuga ekikulu ekya Amerika ekya Washington District of Columbia.\nBa Ssaabawolereza ab’amasaza ago, baatadde omukono ku kiwandiiko ekyawamu nga beeyama nti tewali mugwiira oba musiraamu okuva e Libya, Sudan, Somalia, Iraq, Iran, Syria ne Yemen gwe bagenda kugaana kuyingira mu masaza kasita abeera ng’alina ebiwandiiko ebimukkiriza okuyingira mu Amerika.\nKyokka Trump yagambye nti, musanyufu nti ekiragiro kye kyakoze nga bwe yabadde ayagala n’ategeeza nti talina kye yejjusa okutangira abatujju okuyingira mu Amerika.\nABA REPUBLICAN BATANDISE OKWABULIRA TRUMP\nEkiragiro Pulezidenti Trump kye yawadde okugaana Abasiraamu abamu okuyingira mu Amerika kireeseewo olukonko olw’amaanyi wakati wa Trump n’ababaka ba Palamenti ab’ekibiina kya Republican.\nWe bwazibidde ku Mmande nga bannakibiina abasoba mu 20 bavuddeyo ne beesamba Trump nti by’akola bo tebabikkiririzaamu kubanga bikontana n’emiramwa gy’ekibiina n’eggwanga.\nAbabaka aba palamenti eyitibwa Senate okuli, John McCain, Lindsey Olin Graham, Mitch Mc-Connell, Rob Portman, Tim Scott, Marco Rubio ne Mike Lee be basoose okuvaayo mu lujjudde ne bagugumbula Trump.\nBeegattiddwaako ababaka ab’enjawulo okuva mu Palamenti eya House of Representatives abaagambye nti obwa Pulezidenti bwa Trump bwolekedde okutemaatemamu Amerika n’okugisikuulira entalo.\nOBUKYAYI KU TRUMP BWEYONGEDDE:\nOkunoonyereza okwakoleddwa ekitongole ekya Gallup kwalaze nti Bannansi ba Amerika ebitundu 51 ku 100 balowooza nti Pulezidenti Trump by’akola tabitegeera era tasaanidde kuba Pulezidenti wa Amerika.\nEkitongole kya Gallup kyafulumizza okunoonyereza kwakyo eggulo ku Mmande nga waakayita ennaku nnya nga Trump awadde ekiragiro ekiwera Abasiraamu okuva mu mawanga musanvu, Trump galumiriza nti ge gasinga okuvaamu Abasiraamu abatujju.\nWabula Abamerika ebitundu 42 ku 100 abeetabye mu kunoonyereza okwa Gallup baawagidde Trump nti kyakola kituufu, era bali mabega we mu kugogola Amerika.\nTrump yataddewo ekyafaayo nga Pulezidenti wa Amerika asoose okuyingira ofiisi ey’Obwapulezidenti nga bannansi ba Amerika abasinga obungi bamuwanda lulusu, tebamwagala, tebamulinaamu bwesige era bamwekokkola.\nTRUMP TALINNYA WANO - ABANGEREZA\nBannansi ba Bungereza batandise kampeyini ey’okussa akazito ku gavumenti ya Katikkiro May Theresa obutakkiriza Trump kukyala mu ggwanga eryo kubanga ssinga akyala mu Bungereza, ajja kuswazaswaza Kwiini.\nWe bwazibidde eggulo, nga bannansi ba Bungereza abasoba mu kakadde kamu batadde omukono ku kiwandiiko ekisaba Trump okugaanibwa okukyala mu Bungereza.\nEkiwandiiko kyassiddwaako emikono gya bannabyabufuzi okwabadde ne Jeremy Corbyn, akulira oludda oluvuganya mu Bungereza.\nKyokka ofiisi ya Katikkiro wa Bungereza yategeezezza nti okukyala kwa Trump tekuyinza kusazibwamu .


Malaki 4 | Bayibuli ey'Oku Mukutu Gwaffe Ogwa Intaneeti | New World Translation\nEriya ajja ng’olunaku lwa Yakuwa terunnatuuka (1-6)\n‘Enjuba ey’obutuukirivu eryaka’ (2)\n4 “Laba! olunaku lujja, olwokya ng’ekyoto mwe basaanuusiza ebyuma,+ era abo bonna abeetulinkiriza n’abo bonna abakola ebintu ebibi baliba ng’ebisubi. Olunaku olujja lulibasaanyaawo era terulibalekerawo mulandira wadde ettabi,” Yakuwa ow’eggye bw’agamba. 2 “Naye mmwe abatya erinnya lyange,* enjuba ey’obutuukirivu eribaakira ng’erina okuwonya mu biwaawaatiro byayo; mulirigita ng’ennyana ezinyirira.” 3 “Mulirinnyirira ababi, kubanga balifuuka ng’enfuufu wansi w’ebigere byammwe ku lunaku lwe ndikola ekyo,” Yakuwa ow’eggye bw’agamba. 4 “Mujjukire Amateeka g’omuweereza wange Musa, kwe kugamba, ennamula n’ebiragiro bye nnamuwa ku Kolebu Isirayiri yonna ebigondere.+ 5 “Laba! Mbatumira nnabbi Eriya+ ng’olunaku lwa Yakuwa olukulu era olw’entiisa terunnatuuka.+ 6 Alizza emitima gya bakitaabwe b’abaana eri abaana baabwe,+ n’emitima gy’abaana eri bakitaabwe, nneme okujja nnyonoone ensi era ngizikirize.”\n^ Oba, “abawa erinnya lyange ekitiibwa.”


Bukedde Online - Eyali n'abagambibwa okutta omwana ne bamuziika ayiggibwa\nOMULAMUZI wa Kkooti Ento e Wakiso, Esther Nakadama ayongezzaayo omusango oguvunaanibwa abagambibwa okutta omwana ne bamuziika mu nkukutu.\nCotlida Namakula, Sameo Kiwanuka, Jole Kikuuno ne Godfrey Kawunde be bavunaanibwa okutta omwana Emmanuel Wasswa oluvannyuma ne bamuziika mu nkukutu. Bano baasimbiddwa mu maaso g’omulamuzi Nakadama ne basomerwa omusango gw’okutta Wasswa nga February 14, 2019.\nBano baategeezezza nti “Omulamuzi tetulina kye tumanyi ku musango ogutuvunaanibwa naye tubadde tusaba kweyimirirwa kuba ekkomera lituyisa bubi”.\nNakadama yabategeezezza nti, “nnabagamba kkooti yange terina buyinza buta muntu ku musango nga guno ogumuvunaanibwa wabula mulinde Kkooti Enkulu oba omulamuzi anaatunula mu nsonga zammwe n’alaba engeri gy’ayinza okubayambamu.” Bano baalabise nga bawotose kuba baabadde basuubira okweyimirirwa nga n’abantu ababeeyimirira baabadde beetegese n’empapula zaabwe wabula tekyasobose.\nOmuwaabi wa Gavumenti ku kkooti e Wakiso, Emily Ninsiima yategeezezza kkooti nti okunoonyereza ku musango guno kukyagenda mu maaso. Ate nga waliwo n’avunaanibwa omulala akyekwese nga mu kiseera kino ali mu kuyiggibwa okugattibwa ku fayiro.


Hadıısı 40 Ez’abaana N’emboozı Ezıgenderako by M. Yasar Kandemir by M. Yasar Kandemir - Read Online\nPublisher: Erkam PublicationsReleased: Nov 2, 2012ISBN: 9781301331161Format: book\nHadıısı 40 Ez’abaana N’emboozı Ezıgenderako - M. Yasar Kandemir\nAbaana bange abaagalwa! Mukama Katonda Oweekitiibwa abaddu be bonna abaagaliza kubeera mu ssanyu, era eyo y’ensonga lwaki yatutumira Bannabbi batusomese engeri gye tuyinza okuwangaalira mu ssanyu. Bannabbi be basomesa era balunngamya b’abantu bonna. Batusomesa ebiragiro bya Allah Oweekitiibwa era ne batusomesa engeri gye tuteekwa okuwangaalamu mu nsi muno. Kino kibadde bwe kityo okuviira ddala ku Nnabbi Adamu eyasooka okutuukira ddala ku Nnabbi owenkomerero Muhammadi (Emirembe gibeere ku bo bonna).\nNga bw’okimanyi, ebigambo bya Nnabbi waffe babiyita hadiisi. Omwagalwa waffe Muhammad (Emirembe gibeere ku ye), oyo eyatuleetera Kulaane oba ebiragiro bya Muakama Katonda, yatunnyonnyola ebigambo ebyo ebitukuvu ng’ayita mu hadiisi. Yatusomesa ebintu bye tuteekwa okukola, ng’ayita mu bigambo bye, tusobole okubeera abasanyufu muno mu nsi ne ku Lunaku lwenkomerero.\nBwe tuba twagala okutegeera amateeka ga Katonda Oweekitiibwa tuteekeddwa bulijjo okusoma hadiisi za Nnabbi waffe. Mu ngeri y’emu bwe tuba twagala okuyiga eddiini yaffe mu ngeri ematiza era tuteekeddwa okusoma hadiisi ezo. Emirembe mingi okuviira ddala emabega, abayivu Abasiraamu bangi baddira ebigambo Nnabbi waffe bye yayogera ne babissa mu butu bwa hadiisi makumi ana kino kisobozese okwanguyirwa okubisoma n’okubiyiga amangu.\nNange ekitabo kino kye mbawandiikidde ekya amakumu ana njagadde kibeere ekkunngaanyizo lya hadiisi amakumi ana (40) ez’omwagala waffe Nnabbi Muhammadi. Mmanyi nti mwagala nnyo n’okusoma enfumo, kye nvudde nsalawo ebigambo bya Nnabbi okubireeta nga byetooloolera ku nfumo. Abaana bange abaagalwa, nsuubira nti mujja kunyumirwa okusoma ekitabo kino era nti bwe munaaba mukyagadde munansabira?\nLwali lumu omuyizzi n’atega ekitimba kye ku mbalama z’ennyanja. Ebinyonyi bingi byasendebwasendebwa empeke ezaali mu kitimba ne byesanga nga bigudde mu mutego gw’omuyizzi. Omuyizzi bwe yajja okutegulula omutego gwe, ebinyonyi byabuuka ne bigenda n’ekitimba.\nEkyewuunyisa omuyizzi y’engeri ebinyonyi gye byegattamu era ne bikolaganira wamu ne bibuukira wamu ne bigenda n’ekitimba kye. Yasalawo abiwondere alabe gye byali bigenda okuggweera.\nOmuyizzi yasanga omusajja mu kkubo, eyamubuuza gye yali adduka alaga.\nNga bw’asonga ku binyonyi mu bbanga, omuyizzi yategeeza omusajja nga bwe yali awondera ebinyonyi era nga yali ayagala kubikwata.\nOmusajja yaseka nnyo n’agamba nti:\nKatonda akuwe amagezi agategeera! Ddala olowooza nti oyinza okukwata ebinyonyi ebibuuka mu bbanga?\nOmuyizzi kwe kumuddamu nti:\nSinga ekinyonyi kibadde kimu nga kye kiri mu kitimba sandyetawaanyizza kuwondera. Naye lindako katono olabe nja kubikwata.\nOmuyizzi yali mutuufu kubanga obudde bwe bwaziba buli kinyonyi kyatandika okusika ekitimba nga kyagala okudda ewali ekisu kyakyo. Ebinyonyi ebimu byasikanga bitwala mu miti, ebirala nga bisika byagala kugenda awali ennyanja. Ebimu byayagala kubuuka kugenda mu nsozi so nga ebirala byagala kugenda mu nsiko. Gye byaggweera nga tewali na kimu kisobodde kutwala kitimba gye kyali kyagala era ku nkomerero byonna byalemererwa ne bigwa n’ekitimba ku ttaka. Omuyizzi yatuuka byonna n’abikwata.\nBambi! Singa ebinyonyi bino byali bimanyi ebigambo bya Nnabbi waffe bino wammanga byandibadde byonna bibuukira wamu ne bikwata oludda lumu, era tebyandigudde mu mikono gya muyizzi. Nnabbi yagamba bw’atyi:\nMwenyweze ku mugendo, kubanga omusege gulya ndiga eyo eyawukanye ku ndiga endala . (Hadiisi eno eri mu kitabo kya Nasaa-i).\nفَعَلَيْكُمْ بِالْجَمَاعَةِ ِفَإِنَّمَا يَأْكُلُ الذِّئْبُ الْقَاصِيَة\nMu nsi emu waaliwo ekibonerezo ekyamaanyi ate nga kya bukambwe kye baali bawa abazzi b’emisango. Abantu bano baabagabulanga empologoma enkambwe ate nga bamaze kuzirumya njala ne zibabwebwena. Omuzannyo guno gwakunngaanyanga abantu bangi okuva mu buli kanyomero nga bazze okwerabira ku ngeri empologoma gy’ebwebwenamu omuntu.\nKu lunaku olwo omuzzi w’emisango yali muddu


Bukedde Online - Aba Katwe West bakiikidde Kcca ensingo lwa kubaggalira oluguudo\nAba Katwe West bakiikidde Kcca ensingo lwa kubaggalira oluguudo\nABATUUZE be Katwe mu Zooni ya West B bakiikidde ekitongole kya KCCA ensingo olw’okuggala oluguudo bbo lwe bagambye nti lubadde lukozesebwa abantu bangi naddala abakozi ekintu ekibadde kyongedde n'enkulakulana kuba emirimo kibadde kitambula.\nOluguudo olw’ogerwako luyitibwa Zzizinga nga lusangibwa mu Zooni ya West B okumpi n’oluguudo lwa Kampala Express oluzimbibwa ku Queens way,okusinziira ku Kansala w’ekitundu kino Deo Kasana oluguudo luno lwa KCCA era yyo yeyasaba abatuuze okugiwa ettaka ekintu kyebakkiriza kyokka mukiseera kino yyo kennyini yesazeewo eruggale,ono agamba luno luyisa abantu okuva mu bitunu bya Katwe,Makindye,Nsambya n’ewalala era lubadde lukola kinene ku kukendeeza omugotteko songa n’abatuuze abasangibwa mu kitundu lubadde lubayamba kinene mu kutumbula bizinensi zaabwe.\nKasana agamba bano okukola kino bazinira ku ntoli z’abakulembeze ba takisi mu Usafi abali mu ntalo n’abo bebaagla batandike okuttikira eyo nebalabira nti ekifo kino kibadde tekikozesebwa ba Takisi bokka era okuggala oluguudo luno bakosezza abatuuze abatamanyi na ntalo zaabwe,ono asabye bekikwatako okubayamba oluguudo luno luddemu luggulwe.\nWabula Ali Lukyamuzi nga mukulembeze mu Usafi agamba baludde ebbanga nga basaba emmotoka ezikwata ku luguudo lwa Ntebbe okudda mu paaka ya Usafi kyokka nga bereme era baabadde basazeewo okwegugunga kyokka KCCA nebasuubiza okukola ku mbeera eno era basanyufu nnyo okulaba nga basobodde okutuukiriza.\nWabula ono asabye KCCA obutakoma kukugobawo bugobi mmotoka zino wabula ekuumire ddala ekifo okulaba nga bano tebaddamu kukolerawo kuba ssinga kiddamu okubeerawo bano baakugenda mu maaso n’obwegugungo bwabwe.\nZooni ya West B\nMuseveni awadde Katumba Wamala ebiragiro ku luguudo lw'eggaali y'omukka


Bukedde Online - Aba takisi mwetandikirewo SACCO\nAba takisi mwetandikirewo SACCO\nOkunyigiriza abasomesa kijja kukosa ebyenjigiriza\nAdded 14th July 2011\nBuli siteegi esobola okuba nâ€™akakiiko akalondoola emirimu gya SACCO. Ssente eziva ku siteegi muzikendeeze sso si kuziggyawo ngâ€™abalala bwe bagamba.\nAkakiiko ka buli siteegi kabe nâ€™obuvunaanyizibwa okusolooza ssente ezo kazitwale ewâ€™omuwanika owâ€™oku ntikko abâ€™alondedwa era nga\nAkakiiko ka buli siteegi kabe nâ€™obuvunaanyizibwa okusolooza ssente ezo kazitwale ewâ€™omuwanika owâ€™oku ntikko abâ€™alondedwa era nga ziweebwako lisiti. Mu paaka mulimu baddereeva, kondakita, bulooka, gayidi, wadeni ne bakanyama era ezimu ku ssente ezikungâ€™aanyizibwa ze zisasula bagayidi, wadeni ne bakanyama naye era musobola okugereka ssente ezo ne zikola ku byetaago.\nMukole ekiwandiiko mukiweereze aba UTODA nga muyambibwako abakugu mu zi SACCO mweddukanyize ekintu nga tewali kusika mugwa.\nEbbanga UTODA lyâ€™emaze mu nsiike singa yafuka dda bbanka. era singa kumpi buli mmemba alina kye yeenyumirizaamu nga ne sipeeya mumugula mu dduuka lyammwe. Katugambe nti takisi ziri 5,000/- oba 6,500/- muba bammemba 10,000/- oba 13,000/- singa nga buli lunaku mmemba atereka 1,000/- omugatte ziba 13,000,000/-, buli lunnaku, omwezi 390,000,000/- omwaka 4,680,000,000 = muli ku bugagga naye temufaayo kulondoola bikolebwa kitongole.\nOmulimu gwa takisi gwe gwokka ogusobola okukungâ€™aanya abantu ne bassa kimu. Muve mukunenegâ€™ana mutereeze ekitongole musobole okwegobako obwavu. Mu kanyoolagano kano bannannyini mmotoka basirise. Nsaba nammwe muveeyo ne ddoboozi erya wamu mutereeze omulimu gwammwe. Muve ku nkola yâ€™okwewola mu bibiina, mwesibye mwekka mu bwavu, abakulembeze bammwe tababayambye kweggya mu bwavu. Nanyonga Nusula, Kyengera.\nAbadigize balaajanidde ekitone kya Desire ku Georgina Gardens


Bukedde Online - Ebbanja lya bbanka lya buwumbi 34 lisattizza omugagga wa SENANA supamaketi n'addukira mu kkooti\nBishop Sebaggala alabudde abazadde ku masomero...\nGula ttule emeza ‘amamera’ owangule endokwa...\nOMUGAGGA nannyini SENANA atuula bufoofofo olw'ebbanja lya bbanka ya Standard Chartered. Bagamba bamubanja ssente 34,948,327,483. Kati SENANA yeekubidde enduulu mu kkooti emutaase ku nsonga eno.\nFarida Nabirongo nnannyini supamaketi ya SENANA ng'eri ku poloti 24-27 ku Buganda road mu maaso g’ekkanisa ya Watoto ( eyali KPC) akyalemeddwa okufuna ku kalembereza olwa kye yayise ebikolwa bya bbanka eno ebimunyingiriza, n'asaba kkooti eragire bbanka eno ekole embalirira ku bbanja lye, n'okumuddiza ebyapa bye n'ebyobugagga ebirala.\nEnsonga ze yazitutte mu kkooti Enkulu etawulula enkaayana z'ebyobusuubuzi mu Kampala ng'omusango guno guli mu maaso g'omulamuzi Richard Wejuli Wabwire agenda okuguwulira.\nAbagagga abalala abazze baleppuka n'amabanja\nOmugagga wa Conrad Plaza ebbanja limusattizza: DFCU yeeswanta kutunda kizimbe kye\nOmugagga Bitature bamututte mu kkooti lwa bbanja lya 954,780,618\nOmugagga wa Sojovalo asattira lwa bbanja lya buwumbi 7: Bbanka wooteri egitunda ku nnyondo!\nMu mpaaba ya Senana Investments Ltd egamba nti bwe yali yeewola ebbanja lino yawaayo omusingo gw'ebintu bino wammanga;\nMengo Kibuga bbuloka 3 poloti 57, 701,702 e Makerere, Mengo Kibuga bbuloka 20 poloti 1067 Busega ne FRV 355 folio 21 poloti 21-27 ku Buganda road.\nWabula nga August 3rd 2018 bbanka n'emuwa ekiwandiiko ekimubanja nga bwe batiisatiisa n'okutunda eby'obugagga bye bye yawaayo.\nVidiyo z'abagagga abalala abappuse ne looni za bbanka\nYe agamba nti yasasula dda ebbanja era asabye kkooti ewalirize bbanka okuteekawo embalirira, okumuddiza ebyapa bye n'ebirala.\nWabula aba bbanka ya Standard Chartered mu mpoza yaabwe mu buwandiike bagamba nti SENANA investments Ltd yasaba looni ez'enjawulo wakati wa 2015 ne 2017 ne ziwera 32,380,627,000/= era omusingo n'ewaayo ebintu ebyo waggulu.\nSENANA investments Ltd yasaba sitetimenti ya bbanka ne bagikwasa dayirekita wa kkampuni eno, Farida Nabirongo nga October 17 omwaka oguwedde.\nWabula SENANA investments tesasulako ku bbanja era nga baakoma okubala nga June 20 2018 nga kati ssente zeetuumye ziri 34,948,327,483.\nEbikwata ku Farida Nabirongo nnannyini SENANA Investments Limited\nAmaka ge gali Bugonga Ntebe.\nMu njogera ennyangu yalozaako ku busuubuzi bw'amagendo. Ekisinze okumusitula mu bizinensi y'enkola ye ey'Abayindi.\nNabirongo emirimu gye omuli amaduuka n'ebizimbe abikolera mu kkampuni ye eya SENANA Investments Ltd era amakanda yagassa ku kizimbe kya Kizimbe kya Nabugabo Business Centre ekya Epumark Kagoro. Ebintu by'atunda ng'ebisinga abinona China ne Dubai.\nY'omu ku bakyala abeewaayo okusuubula e Kisumu n'e Nairobi mu Kenya okuva ku mulembe gwa Amin nga basalinkiriza okuyita ku loodibulooka okuyingiza emmaali.\nAnoonya amagoba matono ku bintu. Mu kifo ky'okunoonya ennusu ku nnusu. Ye aleeta ebintu bingi n'abiryako amagoba matono kyokka n'azaawo mangu.\nAba Shumuk, abaali bannannyini ttaka okuli ekizimbe kya SENANA ku Buganda Road n'okutuusa kati bakyatolotooma! Bagamba nti eyali Crane bank yatunda eky'obugagga kyabwe ekiri ku FRV 355 folio 21 poloti 21-27 ekisangibwa ku Buganda road nga kibalirirwamu obukadde 3 obwa ddoola ne bakiguza Farida Nabirongo.\nBbanka eboye ebintu bya Jomayi


Bukedde Online - 'Master' takyasabirwa\nKinyoozi asazeeko Omumbejja Nkinzi\nMugula ow'ensambaggere teyeesiba ku mulimu...\nHAJJI Rashid Ssemwanga enzaalwa y’e Masaka gwe baakazaako erya ‘Master’ akamirwa bina era takyasabirwa. Omukulu ono ku nju z’abapangisa z’alina mu bitundu by’e Kampala eby’enjawulo n’amaka ag’omulembe e Lubowa agasseeko okuvuga enzirusi ez’omutawaana.\nAgamba nti yakoowa embeera embi ate kati ekimu ku bimuwa essanyu kwe kuvuga mmotoka ez’ebbeeyi kubanga ne ssente azirina. Woosomera bino yeeyiyeemu mmotoka okuli Toyota land cruiser VX gy’agamba nti ya kukoleramu mirimu n’okugenderemu ku mikolo ate endala ekika kya Maserati gye yaleese okuliiramu esswaga.\nHajju Ssemwanga amaze ebbanga ng’akolera e South Afrika era kigambibwa gy’aggya ssente ezimuyambye okuzimba n’okugula ebyuma kati by’akyusa atyo.\nTwamusanze ne mukwano gwe Ruth Namayirira gwe bakola naye e South Africa ng’amulaga ekimu ku byuma bye nga bwamuyitiramu n’ezimu ku pulaani z’alina. Baabadde Makindye.\nZiizino endwadde ezirwanyisibwa omujaaja\nEbintu 5 byâ€™oba weewala


Bukedde Online - Kozesa Valentayini eno onyweze laavu yammwe\nOkukyalira ensiko kuwa omukazi ebbeetu okw...\nOKUBEERA mu bufumbo obweyagaza lye limu ku ttoffaali erikuyamba okubeera omulamu obulungi. Era y’ensonga lwaki buli muntu yeegwanyiza okuwangaalira mu bufumbo n’omuntu gw’ayagala.\nGerald Kizza okuva e Luwero ng’ali ne mukwano gwe Flavia Nakasi. Bano be bamu ku baawangula akazannyo ba Bukedde TV okwetaba ku kijjulo kya Valentine ekyategekebwa ku Silver Springs Hotel mu 2016.\nOKUBEERA mu bufumbo obweyagaza lye limu ku ttoffaali erikuyamba okubeera omulamu obulungi. Era y'ensonga lwaki buli muntu yeegwanyiza okuwangaalira mu bufumbo n'omuntu gw'ayagala.\nWabula tewali ali mu bufumbo butuukiridde kuba ekiseera kituuka nga munno tokyamutegeera oba olyawo nga naye takutegeera, n'otuuka n'okulowooza nti oba olyawo mwandikitadde, ng'enjogera y'ennaku zino bw'eri.\nGgwe ali mu mbeera eno, ng'okyebuuza ebibuuzo bino naye nga tolina kyakuddamu, ku lunaku lw'abaagalana luno, bino wammanga bye bimu ku by'oyinza okukoppa okuzzaawo laavu yammwe n'enywera.\nHillary Bainemigisha amanyiddwa nga Dr. Love, omukugu mu kusengeka ensonga z'omukwano mu lupapula lwa Newvision agamba nti okunyweza omukwano kirina kuba kya buli lunaku.\nWabula ku lunaku lw'abaagalana, olina okukola ekyenjawulo n'okusinga ku by'obadde okola kisobole okuleeta ebijjukizo ebirungi ku mutima gwa munno.\nBwe muba mulina obuzibu mu mukwano gwammwe naye omwagalwa wo n'ajjukira ebirungi by'omukolera ku valentayini, kimuleetera okukkakkana ekiyamba okugumya omukwano gwammwe. "Okusanyusa munno ku Valentayini tekikwetaagisa kusaasaanya nnyo.\nMunno mutonere ekirabo ekikola amakulu mu bulamu bwe. Okugeza, ssinga otulo tukubula naye n'ozuukusa munno era n'omwagaliza olunaku olusuffu ku ssaawa mukaaga ogw'ekiro, olwokuba gwe asoose okukimugamba, kizimba ekijjukizo ekirungi mu mutima gwe.\nOyinza n'okuzuukuka n'oteeka ekirabo kyo w'atuusiza amaaso n'akikeererako. Ekirala, ku Valentayini eno, keera kumakya otonere munno ekirabo kye wamutegekedde, ojja kuba omuggudde amaaso era kijja kumwewuunyisa kubanga abeera takisuubira.\nAbasajja baagala nnyo okubasoomooza era ne bw'aba tabiriimu, ajja kufuba akuyiiyizeeyo ekirabo ekisinga ku kye wamuwadde.\nOyinza n'okuweereza munno obubaka obumusiima oba obumuwaana kumakya n'omugamba nga bw'ali ekyomuwendo ennyo mu bulamu bwo, n'omwebaza okubalabirira n'ebirala.\nAte Valentayini eno eri ku wiikendi, era kyandibadde kirungi n'otwalako omwagalwa wo awutu ne mucakalamu mwembi.\nABANOONYA MWEKWATE BINO Bano oluusi babeera n'abaagalwa ab'enjawulo kubanga babeera mu kugezesa naye ku lunaku lwa Valentayini, gw'osalawo okuwa olunaku luno alina okuba nga gw'oyagala okubeera naye mu maaso.\nBw'oba onoonya ng'olina okuddayo awaka, tekikugaana kugendako awutu n'ofunayo omuntu gw'ocakalamu naye.\nAte bw'oba olinayo omuntu gw'oyagala, tekikugaana kumutwalako awutu oba n'omugulirayo akalabo ne mucakalamu oluvannyuma buli omu n'addayo ewaabwe.\nABAFUMBO TEMULUSUULIRIRA Olina okubeerawo ku lwa munno kubanga okubeerawo kye kirabo ekisingayo obunene.\nOli ne bw'akuwa ekirabo ekisingayo obunene naye n'abula tekikola makulu. Ekirala, abafumbo, amasimu mugakuumireko omuliro kuba munno kimuwa obuvumu, naye ke kakutanda n'evaako ne bw'ogizzaako oluvannyuma kiba tekikyakola makulu kuba munno obeera omaze okumuteekamu ekirowoozo nti olina w'owabidde.\nEra abafumbo abasuubiriza nti omwagalwa we alina omulala ebbali, bw'oba obikola, ow'ebbali ku olwo mugambe akite kuba olunaku lw'abaagalana lwa mwami wo na mukyala wo.\nABALUDDE MU BUFUMBO BINO BYAMMWE Ebiseera ebisinga bano baba n'ekizibu ky'okuba nga beemanyiira dda ekireetera omukwano okuggwa mu bufumbo bwabwe. Wabula,Valentayini eno mugikozese okuggyayo omukwano guli ogwasooka.\nMuyinza okusalawo okutuulako mwembi ne mwejjukanya ebirungi bye muyiseemu naddala ebyabaleetera okwagalana.\nBwe muba ng'olunaku olwasooka mwesisinkana mu ppaaka, Mulago ku geeti, mu ttakisi, mu kkanisa, ku valentayini eno muddeeyo mutuule we mwatuulanga ng'abalamazi bwe balamaga e Namugongo.\nMwejjukanye kubanga obwongo bwaffe bwakolebwa nga bulina we butereka ebijjukizo, bivaayo ng'obikkirizza.\nMuddeeyo we mwasisinkanira, we mwasookera okwenywegera oba gye mwasookera okwegatta, ekyo nakyo mukinyumirwe, kijja kuzza omukwano gwammwe buggya\nMunno mukolere ekyenjawulo\nMAURICE William Kitonsa (ku katono) agamba nti kivve okuzibya olunaku lw'abaagalana nga munno tomutonedde kirabo.\nAgattako nti ekirabo tekirina kuba kya ssente nnyingi, wabula kirina okuba nga kigya mw'oyo gw'otomera. Abasajja:\nBano osobola okubatomera omusipi, engatto, essaawa, essaati, empale n'ebirala. Abasajja tebatera kwagala kubatomera bimuli. Abakyala: Bano baagala ebirabo ng'ebimuli, kalifuuwa, emikuufu n'ebirala.\nKirungi omuwe ekintu ky'ayinza okutwala n'alagako banne. Ate ekirabo ebigatta abaami n'abakyala mulimu ebifaananyi eby'okutimba , ebikopo ebitimbimbwa nga biriko ebigambo ebiwoomu, n'ebirala. Muyinza n'okutegeka olugendo lw'ababiri, muyinza okusulako mu wooteeri, okugendako mu masaagi, okuwuga n'ebirala ebibakuumira awamu.\nOlina okutegeka ekintu munno ky'anaalwawo ng'anyumyako. Mu ngeri y'emu olunaku luno oyinza okulukozesa okukyusa empisa naddala nga wabaddewo obukuubagano oba nga waliwo munno kyalude ng'akusaba okyuseemu, kijja kumusanyusa. Valentayini eno osobola okugikozesa ne weetondera munno olw'ebyo ebitatam- budde bulungi\nOweewange mmutwalamu kivvulu tunyumirwe\nARAFAT Sekalaala e Makindye; Ku Valentayini eno, mukyala wange ηηenda kumukolera by'ayagala byokka tusobole okulunyumirwa.\nEra mmutwala mu kivvulu ewa Rema, kuba nali nkyanoonya kyennyinza okumukolera ekinaamusanyusa naye ng'agamba nti ayagala kugendako mu kivvulu kya Rema kuba muyimbi we bulijjo, ne nfuna ekyokumukolera era kw'olwo gye mutwala.\nBwe tunavaayo, tugende e Kajjansi, waliyo akafo ak'enjawulo ke nnaziga eyo mu kibira, baazimbayo obusiisira gye tugenda okusula.\nKino ndudde nga nkyetegekera kubanga njagala okuzimba ebijjukizo ebisuffu mu bulamu bwaffe. Omanyi emirimu ginfuula nnyo bbize ne nnemwa okufuna obudde okubeerako ne mukyala wange.\nEra njagala akimanye nti mbeera mulowoozako nnyo wadde nga mbeera bbize nnyo. Era nsuubira kino kye kigenda okuzza obufumbo bwaffe obuggya.\nGgaayi wange ntegese okumucakaza ku bbiiru yange\nLINDA Nanyonjo e Muyenga mu zooni ya Kayongo; Ku lunaku lw'abaagalana ffe tetukola era omwagalwa wange ayagala nnyo wayini.\nNtegese kumugula ku Lwokuna nga February 13, mmutwale ewuwe nga ngisibyeko ekimuli ekimyufu olunaku lunsange eyo.\nKu lunaku lw'abaagalana lwennyini, nja kukeera nnyo mmufumbire ekyenkya nga kuliko amagi, amenvu, caayi n'omugaati mmuzuu- kuse anywe caayi.\nOlwo ku ssaawa nnya ez'okumakya nnongoose ennyumba buli kimu nkitereeze bulungi ndyoke mutonere ekirabo kyange mu kiseera kye kimu, mmusumulule tunywemu nga bwe tuwuliriza ku buyimba obuseeneekerevu bututuuse mu ssaawa z'ekyemisana.\nKu kyemisana, ntegese kutumya mmere ku mukutu gwa jumia kuba ku olwo tulina kweyagala bweyagazi si kukola mirimu era we tunaamalira okulya ekyemisana, obudde bujja kuba butambude nga tutuuse mu ssaawa z'olweggulo.\nOlweggulo nja kumutwalako awutu era ku bbiiru yange kubanga nasazeewo okumuwa essanyu kuba bulijjo y'abadde ancakaza. Era ntegese okumutwalako ku "live band". Nkakasa we tunaddira awaka ajja kuba amatidde.\nNabaliriddemu nga byonna ηηenda kusaasaanya 150,000/- era zonna ηηenda kuziggya mu nsawo yange.\nPulezidenti Museveni atunze ente 400 mu lufula y'e Luweero


Bukedde Online - Okukanika kumponyezza okukemebwa abasajja\nBy'olina okukola okusobola okwetegekera ejjana\nEkidyeri ky'e Kamuli - Kayunga kizzeemu ok...\nAnyagata ng'akanika pikipiki w'akolera\nOmulimu gw'obwamakanika gumu ku mirimu eginyoomebwa naddala abavubuka so nga bw'oba nga ogukozesezza obuvumu osobola okubaako eddaala lye gukutuusaako.\nNorah Anyagata 20, omutuuze w'e Nabuti mu zooni ya Kavule mu disitulikiti y'e Mukono ye muwala omuto eyeewuunyisa ab'ekyalo olw'obuvumu bw'alina olw'okukola obwamakanika bwe yatandika nga muto ddala.\nAgamba nti: "Natandika okukanika mu 2017 oluvannyuma lw'emisomo gyange okulema.\nNagendanga ne tata ku mulimu gwe nga naye yali makanika era ne mmuyigirako.\nMu 2010, bwe nnali naatera okumaliriza siniya eyookutaano, natandika okukola ne tata mu luwummula ne mu biseera byange eby'eddembe kubanga nali ntandise okufuuka omukugu olw'ebbanga lye nnamala nga muyigirako.\nAnyagata ng'alongooza ebyuma by'akozesa mu kukanika\nNayagalanga nnyo okumanya era kw'ebyo bye yanjigirizanga, nayongerako okwetegerezanga abamu ku be yasomesanga ne nnyongera okukuguka mu kukanika pikipiki okuva ku sipeeya waazo n'ebirala.\nMu 2011 nga kitange amaze okuva mu nsi, nze ne baganda bange twatandika okuddukanya galagi ya taata wabula olw'engeri gye baali batalina bukugu mu byakukanika, ekiseera kyatuuka ne bagindekera ne ntandika okugiddukanya.\nEmirimu bwe gyampitirirako, nawalirizibwa okuva ku yunivasite ya Muteesa 1 Royal gye nali ntandise okusoma ebya bizinensi mu mwaka gwange ogusooka oluvannyuma lw'okulemererwa okukwataganya okusoma n'okukola.\nBakasitoma mbafuna olw'enkola yange ennungi kubanga ndi mwesimbu.\nAbamu banneeyunira kubanga ndi muwala ate mwesigwa.\nNkozesa obwangu mu buli kye nkola kubanga ebiseera ebisinga pikipiki ze nkanika bannannyini zo babeera bazeetaaga mangu.\nAnyagata ng'ali mu dduuka mw'atundira ebyuma ne woyiro wa pikipiki\nAbantu abamu bannyooma olw'okuba omukazi.\nAbamu okusasula kubeera kwa lutalo ekinfiiriza.\nNandyetaaze okukugukira ddala mu kukanika kubanga mulimu oluusi ebireetebwa oba oluusi omuntu n'abaako ky'ayagala nga sikitegeera era nsuubira nti, mu bbanga eritali lya wala nsuubira okuddayo okusomerera omulimu gwange guno.\nNsobola okwerabirira n'okusasulira ekifo we nkolera ssaako we nsula.\nNfunye eby'okukola ne sikemebwa basajja.\nNkubiriza bawala bannange obutanyooma mirimu n'okweggyamu eng'ombo egamba nti, ‘ogwo mulimu gwa basajja', buli mulimu osobola okugukola ssinga oba ogutaddeko ebirowoozo ate ng'ogwagadde.\nNnonda ntya omukyala anaafumba?\nMuliraanwa waffe atufuukidde ekizibu\nBy'olina okukola okusobola ...\nEJJANA gwe musaala oba empeera buli mukkiriza gy'asuubira okufuna ku lunaku lw'enkomerero. Kyokka olw'okuba...


ABAKULIRA abasuubuzi b'omu Kikuubo bongedde amaanyi mu kukwasisa amateeka g'okulaba nga buli muntu ayingira e Kikuubo alina okubeera ng'ayambadde masiki gattako okunaaba mu ngalo.\n"Omuntu yenna alina obuvunaanyizibwa lwaki tokimanyi nti okugaana okunaaba mu ngalo ng'oyingira ekifo nga Kikuubo omuli abantu abangi obeera oteeka obulamu bwo n'obwabalala mu katyabaga" Bwatyo omwogezi w'omu Kikuubo Sam Muyomba bweyategeezezza.\nYayongeddeko nti bo ng'abakulira abasuubuzi bakoze nnyo okulaba nga beerekeereza akassente kaffe ng'abantu ne tugula amazzi, sabuuni gattako okusasula abaana abatuyamba okukwasiza amateeka ku miryango naye naffe kitunyiga mu nsawo era tusaba abantu nabo bongere okufaayo ennyo ku bulamu bwabwe ssaako ne gavumenti okutukwatizaako.\nMuyomba yasabye banannyini akeedi ezikola e Kikuubo nabo okwongeramu amaanyi okugula amazzi ne sabuuni abantu abaggya okugula mu maduuka gano ebintu bye balina okukozesa okwongera okwetaasa okulaba ng'akawuka ka Corona tekasaasana kubanga kino kiyinza okuviirako okuddamu okuggalawo ekibuga kyonna olw'obugayavu bw'abantu abamu.\nYe ssentebe wa Shauriyako owa LC 1, etwala n'e Kikuubo Bashir Muwonge yagambye nti bagenda kugenda mu maaso n'okuteekamu ssente zabwe okugula amazzi ne sabuuni bataase obulamu bwa bannayuganda obuttafa kawuka kano.


Bukedde Online - Omukazi gwe baasazeekiso e Bweyogerere attottodde\nOmukazi gwe baasazeekiso e Bweyogerere attottodde\nBUKEDDE W’OLWOMUKAAGA YAFULUMYE DDA NG’ALIMU...\nPoliisi ezudde ebirala ku baawambye Susan...\nOMUKYALA Joselyn Agaba ababbi gwe baafumise ekiso e Bweyogerere attottodde engeri gye yasimattuse okuttibwa abasajja abaamulumbye ne bamukanda ssente, era annyonnyola bwati:\nAgaba mu ddwaaliro lya Ggwaatiro e Bweyogerere.\n“Zaabadde ssaawa 8:30 ez’olweggulo ku Lwokuna, nga ndi mu dduuka lyange erisuubuza bbiya eririnaanye ne wooteeri ya Mamerito e Bweyogerere. Abasajja babiri bazze ne bayingira ng’omu ayambadde kikabuuti.\nEyabadde mu kabuuti yakibikkuddeko katono n’andaga emmundu era wano omutima we gwanzigwereddemu ne tandikirawo okubeegayirira baleme kunzite kundesa baana bange abato. Eyabadde n’emmundu yamboggoledde obutaddamu kubaako kye njogera.\nYambuuzizza oba nnimamu ku ssente era wano kwe kumukasukira mangu waleti yange bwe yagibikkudde n’asangamu ssente 180,000/- ne doola za Amerika 300.Oluvannyuma baggudde seefu ne baggyamu endala 500,000/-.\nBaambuuzizza gye nnabadde ntadde ssente abapangisa ze baabadde bansasudde nabadde nkyananaagira okubaddamu ne bandabula nti baabadde bagenda kunzita. Amungu ago baasimbye amagulu n’emikono ne banneebasa wansi ng’olwo bamaze n’okunsiba ekigoye ku mumwa.\nNagenze okuwulira nga bansala obulago ne genzaako okukuba enduulu kyokka ng’eddoboozi terisobola kuyita mu bigoye bye baabadde bansibye ku mumwa. Navuddemu omusaayi mungi era mu kiseera kino abasajja baagezezzaako okufuluma badduke.\nMu kaseera kano, abantu abaabadde bajja ku dduuka baalabye abasajja abadduka ne babasimbako nga bwe bakuba endulu.\nAbadduukirize banjoddeyodde okuntwala mu ddwaaliro we twasookedde oluvannyuma ne bannyogerayo e Mulago”, Agaba bw’alulojja.\nEMMUNDU YAABWE BAAGIBBA KABALAGALA KU POLIISI\nEmmundu gye baasuzizza abazigu abaasaze Joselyn Agaba baagibba ku poliisi ya Mbonye Police Post e Kabalagala nga baagiggya ku muserikale Dickens Kasozi gwe baaleka bafumise ekiso ku mutwe.\nAbaserikale ba poliisi y’e Bweyogerere abaakulembeddwaamu kadeeti Hilder Kwarisiima baazinduukirizza ababbi bano babiri nga bakuuliita ne ssente.\nEmmundu, amasasi, ebiso, ssente amasimu ababbi bye baabadde nabyo.\nBombi baakubiddwa amasasi agaabatiddewo. Poliisi yategeezezza nti, emmundu gye baabadde nayo kika kya SMG nnamba UGPOL 48009007 eyabbibwa ku poliisi ya Mbonye e Kabalagala nga September 16, 2016.\nShifah Kiriibwa, aduumira poliisi ya Kira Divizoni yakakasizza nti, emmundu eno ye yabbibwa e Kabalagala.\nABAALABYE ABAZIGU BOOGEDDE\nAbbey Kizza, makanika mu galagi eri mu luggya lw’ekizimbe kya Wabyona Plaza awaabadde obulumbaganyi yagambye nti, baabadde bakola, abasajja babiri ne bafuluma edduuka lya Agaba ne babategeeza nti, mukama waabwe afunye obuzibu bagende bamuyambe.\nBaagenze okulaba ekituuse ku mukama waabwe afunye obuzibu ne bamusanga ng’avaayo nga yeekutte mu bulago obwabadde butiriika omusaayi n’abategeeza nti abasajja abafulumye bamusaze obulago.\nMu kiseera ekyo abazigu baabadde tebannagenda wala era bwe baabawondedde ne bayingira mu nnyumba y’omutuuze omu.\nOmukyala eyategeerekeseeko erya Jovia, eyayingiriddwa abazigu yagambye nti, yabadde ali ku lubalaza lw’ennyumba n’alaba abasajja babiri nga bayingira ennyumba ye, ekyamutabudde nga bakutte emmundu.\n“Nasoose kulowooza nti, basirikale, kyokka bwe nayingidde munda ate bo ne baggalawo ne bandagira okusirika n’okukola buli kye bahhamba era ne ngonda.\nBandagidde okubawa engoye za baze ne nzibawa ne bakyusa wakati mu kundabula nga bwe basobola okuleka nga batusse.\nBandagidde hhende ku mulyango hhambe abatuuze abaabadde babawondera wabweru nti, mu nju tebaliimu. Kyokka bwe nafulumye nayogedde birala nti, ababbi bali mu nnyumba nga bawambye baze baze n’omwana.\nAbatuuze bazze ku mulyango nga bwe babalabula nti, tebagenda kufuluma. Kino kyawalirizza abazigu okukuba amasasi mu luggi agaalumizza abatuuze basatu. John Yiga omutuuze wa Zooni ya Ntebetebe amasasi gaamuttiddewo.\nBaze mu kavuvuhhano kano yabeesimattuddeko n’afuluma olwo omwana n’asigalayo munda n’ababbi”, Jovia bwe yategeezezza. Amasasi amangi agaabadde gafukumuka mu nnyumba gaawalirizza abatuuze okubuna emiwano nga beetegula ekibabu.\nAlbert Santos, omu ku balwanyisa obumenyi bw’amateeka e Bweyogerere yagambye nti, abazigu olwafulumye ennyumba baggukidde ku kisaawe ky’e Namboole awasimba bbaasi za Pioneer.\nWano we baawambidde emmotoka ne balagira ddereeva waayo abavuge. Baakutte ekkubo eridda ku Jokas, kyokka nga mu kiseera ekyo poliisi yabadde ebagoba n’abavuzi ba bodaboda.\nKyokka bwe baatuuse mu Kireku ne bawamba omuvuzi wa bodaboda ne bamulagira abavuge, kyokka ekibi nti, ekkubo lyabadde likoma kumpi ne bava ku bodaboda.\nBaalowoozezza nti, tewakyali abagoba ne basisinkana abaserikale ba poliisi abaabadde batambulira ku pikipiki ne bawaanyisiganya amasasi.\nMu kannyoolagano kano abazigu abazigu bombi baakubiddwa amasasi agaabattiddewo. Emirambo gy’abazigu gyatwaliddwa mu ddwaaliro e Mulago nga tegyabaddeko kiwandiiko kyonna kiboogerako.\nEkizimbe kya Wabyona Plaza omukyala kw’akolera e Bweyogerere.\nOMWAMI ABADDE N’OBUTAKKAANYA NE MUKYALA WE\nEmyaka ebiri emabega, Agaba ne bba Joseph Garuhanga amanyiddwa nga Wabyona baafuna obutakkaanya era gye byaggweera nga baawukanye.\nGaruhanga yawasa omukazi omulala kyokka mukyala we omukulu n’asigala mu kizimbe ky’e Bweyogerere nga y’akisoloozaamu ensimbi.\nJoseph Garuhanga bba wa Agaba yagambye nti, yabadde mu kusaba mu klezia e Lubaga omukozi we yamukubiridde essimu nti mukyala we bamusaze obulago.\nWe yatuukidde nga bamututte mu ddwaaliro lya Ggwaatiro, kyokka yagambye nti kyamukoze bubi okuba nti abatemu baafudde nga tategedde kigendererwa kyabwe.\nFamire ya Garuhanga balina ebyobugagga ebiwerako okuli; Kigandaazi Estate e Bweyogerere omuli amayumba agasukka 25, Ntebetebe Estate e Bweyogerere, Estate ku kidda mu Ggwaatiro, alunda embizzi e Mukono, Wabyona Plaza e Bweyogerere, Estate e Bunga ne ffaamu ey’amaanyi e Hoima.\nPOLIISI EWADDE EKIRAGIRO\nFrank Mwesigwa omuduumizi wa poliisi mu Kampala n’emiriraano alagidde poliisi okukuba ku nnyama omuntu yenna gwe baba balwanyisa ng’alina emmundu, naddala bw’alabika ng’agezaako okubalwanyisa.\nYagambye nti abazigu ensangi zino basse abaserikale ne babatwalako emmundu nga kino kyaliwo e Kawempe mu February bwe baakuba abaserikale babiri ne babatwalako emmundu bbiri.\nAbaserikale balumbye owa Mobile Money ne bamubba obukadde 40\nOmuwala eyabadde ne Massa ayogedde


Ensonda mu poliisi zaategeezezza nti bambega baafunye amawulire nti, Gateni alina omukyala mukwano gwe mu ngeri ey’enjawulo e Dubai era balabibwa emirundi mingi nga bapepeya naye mu bifo eby’enjawulo.\nOkusalawo okunoonyereza ku mukyala ono, poliisi ekyagoba layini y’abatemu abatta Nagirinya abagitegeeza nti waliwo omugagga eyabatuma okumuggyirawo Nagirinya, olw’ensonga ze, ze yeemanyidde.\nOluvannyuma lw’okuwulira bino, Nagirinya yasaba bba akomewoko mu Uganda batuule mu nsonga zino kyokka bba yagaana okusaba kuno n’atadda mu Uganda.\nNagirinya yasalawo ne yeegulira ttikiti n’agenda e Dubai okusisinkaa bba boogere. Bwe yatuuka e Dubai, abamu ku bantu be yasangayo baamuwa olugambo nti bba yali afunyeeyo gw’apepeya naye era n’atandika okuggwaamu amaanyi.\nOlw’okutya nti bba baali bayinza okumwefunziza ddala, waayitawo akaseera katono Nagirinya, mu February, w’omwaka guno, n’addayo e Dubai, omulundi omulala okulaba ku bba nga bw’ali n’okumulaga obutali bumativu bwe ku bigambo bye yali awulira.\nKati poliisi ky'eyagala, kwe kuzuula enkolagana y’omukazi ono ayogerwako ne Gateni w'ekoma, naddala okukakasa oba waliwo enkolagana ey’omukwano wakati waabwe bombi Gateni n’omukazi ekiyinza okuba nti, kyavaako omukazi okufuna ekirowoozo okuggyawo Nagirinya yeddize omusajja nga tewali amukuba ku mukono.\nMu biseera by’okukungubagira Nagirinya, Gateni bwe yatuukirirwa okubaako kyayogera ku mukazi we, yategeeza nti baali basisinkanyeeko naye mu February w’omwaka guno.\nGateni yagattako nti era ajjukira nti, waayitawo akaseera katono mukazi we n'addayo e Dubai n'amulabako era olwo yamalayo wiiki bbiri ng’ateebereza nti yakomawo mu Uganda n’olubuto era abadde yeesunga kufuna mwana waabwe asooka.\nWabula Francis Anthony Lubowa taata w’omugenzi, ebya muwala we okubeera olubuto yabisambazze ng’agamba nti tebiriiko mutwe na magulu.\nPoliisi era enoonyereza ku nkolagana eyaliwo wakati wa Nagirinya ne Kitayimbwa eyali amuvuga nga kigambibwa nti, waliwo obubonero obwali bulaga nti, bano bombi baalina enkolagana ey’enjawulo esukka ku omu okuvuga obuvuzi munne.\nMAAMA W’OMULENZI AGAANA OKWETABA KU MBAGA YA NAGIRINYA\nMu kiseera ky’ekimu, bambega era batunuulidde embeera etali yaabulijjo eyaliwo wakati wa famire ya Nagirinya ne Gateni, ekyaviirako maama wa Gateni, okutuuka okugaana okwetaba ku mbaga ya mutabani we.\nEnsonda mu famire ya Nagirinya, zaategeezezza nti baawulirako nti maama w’omulenzi yali yeemulugunya ku mutabani we okumusuulirira nga ne bw'ajja mu Uganda, tagenda kumulabako kubaako ky'amuwa, olwo naye kwe kwekyawa era ku lunaku lw’embaga n’agaana okulinnyayo ekigere.


Enkalu ku kifo kya Ssentebe wa Disitulikiti ye Mukono: Omulangira Mawanda yesowoddeyo okuvuganya Ssenyonga - Watchdog Uganda\nOmulangira Jonathan Mawanda ku kkono ne Ssentebe wa Disitulikiti ye Mukono aliko kati Andrew Ssenyonga\nEBY’OBUFUZI mu Disitulikiti ye Mukono buli olukya byeyongeramu ebbugumu, wakati nga akalulu ka 2021 kanatera okujjibwako akawuwo abantu abenjawulo batandise okwesowolayo okuvuganya mu bifo eby’enjawulo.\nMukono kati alimu amagombolola 18, obutafananako ne luli wabadde nga alina 15 gokka, kino kitegeeza nti abantu beeyongedde obungi saako ne nkulakulana ey’omuggundu.\nOlwalero tukuletedde omulangira Jonathan Mawanda munnaNRM ayagala entebe ya Disitulikiti ye Mukono, nga ekifo mu kiseera kino kilimu era munnaNRM Andrew Ssenyonga.\nMawanda gwe twasanze ku ssomero ly’addukanya elya St. Stephens elisangibwa ku kyalo Ddandira e Mukono ku lw’omukaaga yatutegezezza bwati ebimukwatako:\nYe nze Omulangira Jonathan Mawanda, Nazaalibwa nga ennaku z’omwezi 1.10.1978 ku kyalo Kitega ekisangibwa mu Division ye Mukono.\nBazadde bange be bagenzi omulangira Isaac Jjunju n’omuzaana Florence Kizito, mu maka ga kitange nze mwana asooka kwabo 6 kitange ne mmange be bazaala.\nOkukula kwange nakula nga abaana balala bonna ku kyalo kitega, era eby’okusoma byange ne mbitandikira mu ssomero lya Bweyogerere Church Of Uganda Primary elisangibwa ku kyalo Kakajjo, era eyo gye natuulira ekibiina ky’omusanvu, Siniya esooka okutuuka ku y’okuna nasomera ku ssomero lya kitange lye yali atandise mu kiseera ekyo St. Stephens SS Ddandira Mukono, oluvanyuma neegatta ku Caltec Academy e Makerere gye nakolera siniya yange ey’omukaaga.\nEbibuuzo byagenda okudda nga mpise bulungi ddala, era bazadde bange ne bantwala mu Ttendekero lya basomesa elya Mubende PTC ne nkola Diploma mu byenjigiriza, bwe nagimaliriza nakomawo ku kyalo Ddandira ne ntandika okusomesa ku ssomero lya bakadde bange era mu kiseera ekyo buli kimu ekikwatagana ku bye nsomesa nabyenyigiramu butereevu nga ne mikwano gyange mingi egy’ayambibwa okusoma kubanga nali mukono gwa ddyo eri essomero ne kitundu kye Mukono.\nMawanda wakati ne Ssabalabirizi omulonde Steven Kazimba Mugalu mu kkanisa e Nakabago mu kibuga kye Mukono\nNakizuula nti nali neetaga okwongera ku bitabo era neegatta ku Ttendekero lye Kyambogo ne nkola Diguli yange esooka mu busomesa, era olwagimaliriza ne nkomawo ku St. Stephens ne nkwasibwa omulimu gw’okulikulira nga omukulu we Ssomero okuva mu 2003 okutuuka kati.\nOmulangira Mawanda lwaki asalawo okufuuka omusomesa\nEzimu ku nsonga lwaki nasalawo okufuuka omusomesa neesanga nga nkuze ndaba kitange Omulangira Jjunju addukanya essomero, era essomero lino elya St. Stephens yalijjangamu ensimbi ezatusomesanga ne baganda bange, okutuliisa saako n’okufuna ebyetaago byonna awatali kuwanka wanka, bwentyo ne njagala omulimu gw’obusomesa kuba nali nkizudde nti gufuna.\nEkilala nayagalanga nnyo okusoma era nayagala nnyo mikwano gyange be tukuze nabo ku kyalo basomeko wakiri batuukeko mu siniya ey’okuna, kubanga mu kiseera ekyo abaana bangi baali bakoma mu kibiina ky’amusanvu bazadde baabwe obusobozi ne bubabula.\nNakolanga ekyetagisa kyonna nga ndi mu siniya ey’okuna okuyamba banange okubayitiramu mu bisomeseddwa saako n’okuboogererangayo ewa taata agumiikirize bazadde baabwe aleme kubagoba bisale bya ssomero.\nEra bwe namaliriza okusoma ne nkwata omulimu gw’okuddukanya essomero lino nasalawo okukyusa buli kintu wano, kubanga nali maze okulaba ku baana ba bantu bwe balemererwa okusoma olwa sente, ne ntuula ne banange ne tusalawo okugondeza gondeza ku bazadde era ku ssomero lya St. Stephens, abazadde abalimi abamu tubategeeza ne baleeta emmere enkalu ne tugibaliriramu sente baana baabwe ne basobola okusoma, abalala abalina ebintu nga omusenyu, bbulooka n’amayinja nabo tutegeragana nabo ne tubawa ne ntambula nga yabwerere ebileeta ku ssomero wano abaana ne basoma nga teri abakuba ku mukono.\nOmulangira Mawanda ku ddyo ne Ssekiboobo omuggya Elaijah Bogere gye buvuddeko\nNakizuula nti enkola eno nnungi nnyo kubanga etekawo obwa seruganda wakati w’omuzadde, omwana saako n’abasomesa.\nOmulangira Mawanda n’eby’obukulembeze\nNatandika obukulembeze nga ndi bweyogerere mu Pulayimale yange, mu mwaka gwa 1991 nze nali nkulira abayizi mu ssomero lya Bweyogerere Church Of Uganda, bwe nayingira Siniya ku St. Stephens mu kibiina eky’okusatu nze nali nkulira abayizi abalenzi mu ssomero, ate e Mubende PTC nze nali omuwandiisi ku lukiiko olufuga abvayizi mu kiseera ekyo era twakolayo emirimu mingi n’okutuuka kati omwaka gwaffe bakyatujjukira.\nEby’obukulembeze eby’ensi sitandika bitandike nga abamu bwe balowooza, bulijjo mbadde mwendi munda era nga ntekamu obudde ne nsimbi okulaba nga abantu be njagala bonna bayitamu, nga n’ezimu ku nkiiko ez’omunda ennyo ez’ekibiina kya NRM zibadde nzituuza ku ssomero lyange ne tutema empenda z’okuwangula era ne tuwangula, kyova olaba nti kati nange nesowoddeyo okulaba nga mbaako ettafaari lye nteeka ku kitundu kyange mwe nzalibwa ekya Mukono.\nOmulangira Mawanda byatekateeka okukolera Mukono.\nSinga nfuna omukisa ne nnondebwa okufuuka Ssentebe wa Mukono addako njagala okulaba nga abantu baffe tubateekateeka engeri ekibuga gye kigaziye kibasange nga batudde ntende era bakfunemu sso ssi nti bwe kijja kibasindike mu kyalo.\nOkutuusa obuwereza ku muntu wa wansi, njagala okulaba nga buli kantu omukulembeze waffe kaata okudda eri omuntu wa bulijjo nga kamutuukako nga tekakonjoboddwako nga bwe mbiwulira abaliko bwe bakola kati, abakadde, abalema, abakyala n’abavubuka bonna bafune kye balina okufuna.\nAmazzi amayonjo, Njagala okulaba nga abantu baffe mu byalo bafuna essuubi ly’okunywa ku mazzi amayonjo ekirungi nti Ssentebe eyaliwo Francis Lukooya Mukoome yaleka aguze ekyuma ekisima amazzi, kati twagala kikole omulimu gwe nnyini ogwakiguzisa bannaMukono bafunemu.\nEngeri Mukono gyeli Disitulikiti eyimiriddewo ku by’obulimi enguudo ennungi kintu kikulu nnyo kubanga abalimi n’abasuubuzi bajja kuba nga basobola okutambuza ebyamaguzi byabwe okubitwala mu butale bafune ku nsimbi ezegasa.\nMawanda ku ssomero lya St. Stephens Ddandira Mukono\nEby’enjigiriza, Engeri gye ndi omusomesa omutendeke nina okulaba mu maanyi gange nga Ssentebe wa Disitulikiti nga ntandikawo amassomero g’ebyemikono okusobola okuyamba ku baana baffe abakoma mu bibiina ebyawansi nabo basobole okufuna omukisa okuyiga emirimu egy’emikono basobole okweyimirizaawo.\nEnsonga y’okuyambako ku baana basoma eyo ngenda kugikwatako kubanga eby’enjigiriza ge maanyi gange, nina okulaba nga njogera ne bannanyini massomero banange twegatte tuyambeko okusomesa omwana we Ggwanga omunaku.\nNRM KYE KIBIINA KYANGE\nNze okuva edda ekibiina kye by’obufuzi kyange ye NRM ne Pulezidenti Museveni, olw’okuba nkimanyi nti musajja ayagaliza nange njagala nkoleko naye tusobole okusitula Mukono addeyo nga bwe yali mu myaka gye dda nga yeemu ku Disitulikiti ez’ogerwako.\nMawanda Musajja mufumbo era mukyalawe ye Muzaana Dinna Mawanda era alina n’abaana.\nCoronavirus: Health Ministry cautions Ugandans not to bring deadly disease into country


Bukedde Online - KCCA FC erumbye Z mu mpaka za CECAFA\nKCCA FC erumbye Z mu mpaka za CECAFA\nMaama Nabagereka asiibudde abanafu b'obwongo\nVilla etendekebwa Abazungu 2\nAdded 16th July 2015\nKCCA FC esitudde leero okugenda mu mpaka za CECAFA e Dar es salaam wakati mu kusika omuguwa mu bakungu n’abatendesi Mike Mutebi ne Sam Ssimbwa.\nEkyatabudde enjuyi zombi kyabadde Mutebi kutegeeza nga bw’ayagala okutwala ttiimu ye ey’abatendesi banne omwenda bwe bakola omulimu kyokka nga abakungu ba KCCA bagamba nti okutwala abantu abo bonna kuba kudiibuuda ssente.\nMutebi yabadde ayagala kutwala ttiimu yonna ey’ebyekikugu (abatendesi musanvu n’abasawo babiri) nga bakama be basemba agende n’abatendesi bataano n’omusawo omu mu kwagala okukekkereza ssente z’omuwi w’omusolo.\nOluvannyuma baamusinzizza amaanyi ne bagenda abatendesi bataano n’omusawo omu. Abaagenze kuliko; Mutebi, Ssimbwa, Badru Kaddu, John Luyinda ne Daniel Kiwanuka.\n“Tekikola makulu omutendesi okukalambira atambule ne ttiimu ye ey’abantu mwenda. Bonna bagenda kukola ki? Okwo kuba kudiibuuda ssente ate ezandibadde zikozesebwa mu kutambuza emirimu gya kiraabu emirala. Omwaka oguwedde twagenda mu mpaka ze zimu ng’omutendesi ali ne banne basatu ne bakola omulimu omulungi,” omukungu ataayagadde kwatuukirizibwa mannya bwe yategeezezza.\nKu Ssande, KCCA lw’eggulawo empaka, ne Azam omuli George Nsimbe eyali atendeka KCCA ssaako eyali omuwuwuttanyi Brian Majwega. KCC yasemba okuwangula ekikopo kya CECAFA mu 1978.\nOmwaka oguwedde KCCA FC yakubwa El Merriekh ku semi.\nMu mipiira gy’omukwano gye bazannye, bawanguddeko esatu (Masavu 1-0, Proline 5-0 Naguru Select 2-0) ete ne bakubwa Kobs 1-0 ne Kamwokya 3-1 n’okulemagana ne Kobs 0-0 mu gwasooka.\nKu Ssande, KCCA FC ezannya ne bannyinimu aba Azam eya Tanzania nga balwana okweggyako ekikwa ky’emyaka 37 nga tebawangula kikopo kino.\nWaliwo ebintu bingi ebikyuse mu ttiimu eno, okuli n’abatendesi era KCCA FC eyolekedde akaseera akazibu bw’eba yaakusitukira mu kikopo kino. Ebyafaayo by’empaka zino tebigyeyimirira kuba wadde ebadde etera okwetaba mu kikopo kino, yaakamala emyaka 37 ng’ekikonga lusu. Wabula ng’oggyeeko ekyo, ne ttiimu erina obunafu mu bitongole ebyenjawulo, era zino ze zimu ku nsonga eziyinza okulemesa KCCA FC okukola obulungi;\nMutebi olwatwala omulimu n’agula abazannyi 12. Kino kitegeeza nti abadde nabo ebbanga ttono, nga si kyangu okuba nga bakwataganye okutuusa okuzannya omupiira ogwokulabagana nga bwe kyetaagisa.\nOMUTEEBI OWE NTOMO:\nMu CECAFA ewedde, KCCA yalina Brian Umony ne Herman Wasswa nga balina obumanyirivu mu mpaka zino, kyokka bw’otunuulira Shaban Kondo, Derrick Nsibambi ne Ivan Serunkuuma kizibu okubayimirirako okukufunira ggoolo, naddala mu mpaka nga zino ezisuubirwa okuba eza vvaawompitewo. Bonna tebazannyirangako wamu, kuba buli omu abadde mu ttiimu yiye nga kiyinza okuba ekizibu okukwatagana amangu.\nOBUMANYIRIVU MU MPAKA:\nAbazannyi baayo abasinga tebalina bumanyirivu mu mpaka zino bw’ogeraageranya n’ezimu ku ttiimu ze bagenda okuvuganya nazo. Ku bano kuliko; Ivan Ntege, Hakim Ssenkumba, Owen Kasule, Ssaka Mpiima, Habib Kavuma, Joseph Ochaya ne Tom Masiko. Kino bw’okigatta ku ky’okuba nti tebannakwatagana bulungi, olabira ddala obuzibu Mutebi bw’ayolekedde.\nNAMUZIGA WA TTIIMU:\nMu KCCA FC temuli muzannyi alina kitone kyanjawulo kugitaasa mu kaseera kazibu, ate kino buli bwekibula mu ttiimu, omupiira bwegukona tewali agyetikka. Mu KCCA FC temuli muzannyi alinga Brian Majwega, eyalabanga ng’oluusi omupiira gukonye n’akolawo ekyenjawulo.\nMike Mutebi ne Sam Ssimbwa bombi batendesi abaludde era abalina obumanyirivu mu mupiira, era bazze batendeka ttiimu ez’amaanyi, kyokka empaka zino zikyabeesambye. Wadde Ssimbwa yali atendeseeko ku ttiimu ng’eri mu CECAFA, guno gwe mulundi gwa Mutebi ogusooka okutendeka empaka zino.\nlEngeri abazannyi abasinga gye bali abapya, kizibu okumanya ttiimu ya Mutebi entuufu, ekitegeeza nti buli anaateekebwa mu kisaawe ajja kufiirawo okulaba ng’asigala mu ttiimu, ekiyinza okubayamba okulinnyisa omutindo.\nAbazannyi abagenze kuliko; Benjamin Ochan, Emmanuel Opio, Denis Okot, Sakka Mpiima, Martin Mpuuga, Hassan ‘Dazo’ Wasswa, Farouk Matovu, Joseph Ochaya, Timothy Awani, Habib Kavuma, Tom Masiko, Muzamir Mutyaba, Mike Birungi, Ivan Ntege, Hakim Senkumba ne Owen Kasule.\nAbalala ye Shaban Kondo, Derrick Nsibambi, Daniel Nsubuga ne Isaac Sserunkuma.\nAmazzi gazibye oluguudo e Bwaise\nâ€˜Mumpe obwameeya nkole emyalaâ€™\nKaliisizo: Akabuga k'amasanyu


Bukedde Online - Okulwana ng’oli bwereere kiraga bizibu ebikwolekedde\nOkulwana ng’oli bwereere kiraga bizibu ebikwolekedde\nKIMBUGWE yaloota ng’alwana ne kitaawe omuto kyokka nga bombi bali bwereere.\nKIMBUGWE yaloota ng’alwana ne kitaawe omuto kyokka nga bombi bali bwereere. Kitegeeza ng’endooliito eziri mu famire yammwe bwe zinaatera okubatuusa ku kutting’ana singa temweddako.\nLIVINGSTONE K e Najjanankumbi yaloota omukazi gwe yalonda ekkubo ng’azadde kyokka n’abulawo n’omwana we. Kitegeeza ebintu by’obadde tosuubira ebinaatera okukutuukako. Kirungi obigumire kubanga biyinza okubeera ebirungi oba ebibi.\nMARY e Katosi yaloota ng’enkuba etonnya, ng’amazzi bwe gamuyiikira ku mutwe. Enkuba bw’eba yalimu okubwatuka, omuzira oba kibuyaga, kitegeeza bizibu ebiriku¬tuukako mu maaso. Naye bw’eba nga yali etonnya mu ngeri ennungi, ebyalibadde ebizibu bifuuka mikisa.\nDEBORAH e Kireka aloota nnyo ng’alaba ebisaanyi ebingi ennyo. Kitegeeza nti waliwo omuntu anaatera okubaako ky’akutonera naye ng’obadde tokisuubira. Kirungi osanyuke naye nga teweemalaamu kubanga kandiba akatego gy’oli.\nJULIET yaloose jjajja we eyafa nga mulwadde, kyokka ng’amusesemera. Ate oluvannyuma yasanze ayimiridde mu nsanafu naye nga tezimuluma. Kitegeeza ebizibu ebyolekedde omu ku bantu b’olubu lwo oba mukwano gwo naye nga naawe bikukwatako.\nTEREZA yaloota omu ku mikwano gye ng’amugamba nga bw’ajja okwawukana n’omwagalwa we. Kikulabula okwerinda vvulugu gw’onoosanga mu kutambula kwe weegumbulidde ennaku zino.\nDAMALIE e Buswabulongo - Mityana yayawukana ne muganzi we kati emyaka mukaaga naye amuloota nnyo nga bali bombi, oluusi ng’amuwa ebyokulya ng’afukamidde. Kitegeeza nga gye yanobera bwe bitamugendera bulungi kati ng’ayiiya bya kudda.\nYUDAYA e Masaka yaloose ng’akwata enseenene ennyingi. Ku ludda lw’abakazi ekirooto kino kitegeeza mizizo wakati waabwe n’abaami baabwe oba baganzi baabwe. Ekitegeeza abaalibaddeko omukolo gwe beesonyiwa okumala ennaku kubanga oyinza okufunirayo ebizibu.\nKIGONYA e Kireka yaloota nga bakwata enseenene ne muwala we kyokka nga buli gye bakwata agirya. Kitegeeza ng’akalombolombo k’ewammwe akaabalema okutuukiriza bwe katajja kukoma okuggyako nga mukatereezezza.\nKIBIRANGO e Seeta yaloota ng’agoba obukolwa. Kiranga okubala n’okwaza emmere mu nnimiro yo.\nFAITH e Busoga yaloota nga bamubbyeeko ebintu by’omu maka ge byonna so ng’enju yaleka agisibye era nga yadda nsibe. Kitegeeza kaddannyuma mu bintu by’okola nga tonnakiika mu bajjajja.\nSK e Nansana yaloota abantu abaali batema n’okusomba embidde. Kitegeeza kukung’aana okw’essanyu oba okw’ennaku.\nZAAKAYO e Namugongo yaloota ng’asenguse okuva mu Ndeeba n’adda e Mulago. Kiba kirooto kya kufuna. Naye ebintu ebyo bw’otobifuna, olabira awo ng’omu ku b’olulyo lwo, mukwano gwo oba muliraanwa wo ng’afunye ebintu oba emikisa gy’abadde tasuubira kufuna.\nNAMUSOKE yaloota ng’alaba kitaawe eyafa edda ng’asereka effumbiro lyabwe. Kino ekirooto kitegeeza luyombo n’abantu abalala. Oluvannyuma lw’ekirooto kino osaana weekuume omuntu akulumbagana ne bwe kiba nga kikuyitiriddeko tosaanye kuggwaamu bugumiikiriza. Waakiri tambula butambuzi nga tonyeze muntu yenna.\nMIRIAM e Katosi yaloota atudde ku lwazi olugazi ennyo. Kitegeeza ng’omu ku mikwano gyo oba ow’olubu lwo bw’agenda okufuna ekyamaanyi nga yeeyambisa erinnya lyo. Ebyo byonna bwe bibaawo ggwe toyinza kukimanya ate naye tayinza kukubuulira, naye nga ky’afunye akifunye.\nNAKATO e Mukono yaloota ng’asamira n’abantu abalala. Kiba kirooto kya mikisa. Kitegeeza nti ebiseera by’okufuniramu bye weetaaga bituuse. Omukisa gw’okufuna gwengedde. Obusente bw’olinawo busse mu bintu ebifuna byokka. Tandika oku¬kodowalira ssente zo, osobole okuzeeyambisa mu mukisa guno ogwengedde.\nMUKASA ow’e Buloba yaloota ng’alaba omulenzi eyali yeebuga n’effumu. Kitegeeza bumalirivu. Olina okuba n’obumalirivu obulemera ku kintu ky’ogwanidde okukola bw’olaba nga kirimu abalala gwe batalaba.\nMAFUMU e Mityana yaloota ali n’abantu abasekula ebintu by’atategeera mu binu. Kitegeeza enkolagana yo ne baliraanwa bo ejja kubaamu okugootaana gye bujja. Fumba nnyo omutwe osobole okubeewala naye baleme kukitegeera. Ekyo bw’oba tookisobole, vaako awaka okyaleko.\nEkisiibo ekitandise kitegeeza ki gy’oli?


Bukedde Online - WORLD POPULATION DAY: Abantu bangi naye abakola batono ddala\nMzee Zedde: Yeewuunya abalonzi abakubagana olwa bannabyabufuzi abakyuka ng'obudde!\nEyaakayimbulwa e Luzira akomyewo n'akwatag...\nKU Lwomukaaga nga July 7 lunaku lwa nsi yonna olw’obungi bw’abantu era eggulo we lwatuukidde nga mu Uganda mulimu abantu 45,741,007 (UN) ku ttaka eriweza sikweya mayiro 77, 147 kitegeeza ku buli sikweya mayiro kuliko abantu 583. Abantu abasinga mu Uganda bali mu myaka mito.\nEnnyumba Aligo gy'asulamu wamu ne bazzuku\nWadde okuba n'abantu abangi kirungi kubanga kigaziya akatale k'ebyamaguzi n'okuba n'abantu abasobola okukola emirimu egitali gimu naye era kulina n'obuzibu naddala bw'odda mu maka abantu bano abangi nga n'abasinga baana gye babeera.\nTunuulira Hussein Aligo, n namukadde ow'emyaka 85 alina abazzukulu 12 b'alabirira ku myaka gye gino egy'obukadde Mutuuze we Kyebando mu kisenyi zooni mu ggombolola y'e Kawempe.\nAligo yazaala abaana 10 kyokka kati bonna baafa ne bamulekera abazzukulu bano 12. Agamba bonna baafa mukenenya era ekisinga omunakuwaza nti abamu ku bazzukulu b'atoba nabo baali ba baana bawala wabula bawala be olwamala okufa teyaddamu kulaba ku bakitaabe b'abaana bano, bonna baabamulekera.\nAmaanyi gampedde era mpulira omugugu gunnyinze obuzito, abatuuze ku kyalo babadde batuddukirira ku kyokulya nga twafuuka buvunanyizibwa bwa buli muntu naye olw'embeera enzibu eyatuuka ku buli muntu obuyambi tetukyabufuna.\nAligo agamba akayumba ke basulamu muzirakisa ye yabasenza wabula kagenda kubagwira era mu biseera by'enkuba basula batunula. Buli omu alina akadeeya kwe yeebaka.\nAligo agamba mu kiseera kino alina endwadde ezimubala embirizi okuli ssukaali, puleesa , omutima, n'amagulu nga takyasobola kutambula ekyongera okumweraliikiriza bazzukulu be bwe banaasigala ng'avudde ku nsi.\nSsentebe we kitundu Charles Ssekiranda asaba minsitule ekola ku nsonga z'abaana okuvaayo edduukirire Aligo ne bazzukulu be nti abatuuze kye bakozeeko kimala kubanga nabo bali bubi.\nEbizibu bya Aligo bye bimu ku bizibu ebituukawo omuwendo gw'abantu bwe guyitirira. Ebikozesebwa mu bulamu obwa bulijjo bikaluba n'embeera y'ebyobulamu nayo n'ekkira ddala.\nMINISITULE EYOGEDDE KUMUWENDO GW'ABANTU ABABEERA MU MAKA\nMinisita w'ebyensimbi n'okuteekerateekera abantu mu gavumenti Matia Kasaija alabudde Bannayuganda ku kuzaala ennyo abaana be batasobola kulabirira ky'agambye nti kino kikontana n'ekiragiro kya gavumenti ku ngeri omuntu gyalina okuzaalamu abaana\nYategeezezza nti gavumenti newankubadde teyassawo muwendo gwa baana omuntu b'alina okukomako okuzaala naye erambika bulungi nti omuntu ateekeddwa kuzaala baana b'asobola okulabirira.\nAgamba nti Uganda erimu abantu bangi abasukka obusobozi gavumenti bw'erina okubalabirira agamba nti embeera eno asinze kugyetegereza nnyo oluvannyuma lwokubalukawo obulwadde bwa Ssennyiga omukambwe abantu ne bateekebwa mu kkalantiini okwewala okukwatibwa nga gavumenti tali erowooza eneesobola okutuusa obuyambi ku buli muntu nga okubawa emmere wabula kyagikaluubirira n'esalawo okusaba bannansi buli asobola aweeyo ky'alina okusobola okwongera ku buyambi naye ng'embeera eno yonna eva ku bungi bwa bantu ate nga Uganda ekula bukuzi mu byenfuna.\nAgamba nti abantu bangi kyokka abakola batono.\nYasabye abakazi okujjumbira enkola y'okugereka abaana n'okwepimira abaana be basobola okulabirira.\nABANTU KYE BOOGERA\nEkisinga okunakuwaza nti abantu abatalina busoboozi be bakyasinze okuzaala abangi kyokka ne babalema okulabirira era nga kino kye kisibye Uganda mu bwavu nti erina abantu bangi gavumenti b'etasobola kuteekerateekera nga bwekiri munsi endala.\nKyandibadde kirungi buli muntu n'akolera obukadde bwe okwewala okuyita mu mbeera enzibu ennyo nga Aligo gy'ayitamu era abavubuuka mukole nnyo nga mukyalina amaanyi.\nNsaba gavumenti eteekewo amateeka amakakali ku muwendo gw'abaana omuntu b'alina okuzaala nga bwe kiri e China era singa omuntu azaala b'atasobola kulabilira aweebwe ekibonerezo eggwanga lisobole okumukkakkanako mu byenfuna naye abantu bangi kyokka abakola batano y'ensonga lwaki obutemu n'obubbi biri waggulu nnyo.\nNneebaza ssentebe wamu n'abatuuze abasobodde okubererawo omukadde oyo ne bazzukulu be n'abakulembeze abalala mulabire kwekyo, omubaka atwala ekitundu ekyo naawe vaayo oyambe omukadde kuba be bantu ababatuusa mu palamenti kyokka bwe mumala okutuukayo ne mubeerabira\nKale Kayihura alwalidde mu kaduukulu k'amagye e Makindye


Bannayuganda e Bungereza bakuzizza olunaku lw'Abajulizi\nBannayuganda abeegattira mu kibiina kya Uganda Croydon Catholic Community ekisangibwa e Croyodon mu South London bajaguzza olunaku lw'Abajulizi nga 09/06/2019.\nAb' e Bungereza bajaguzza olunaku lw'Abajulizi ba Uganda nga 09/06/2019.\nBannayuganda abeegattira mu kibiina kya Uganda Croyodon Catholic Community ekisangibwa e Croyodon e South London omukolo baakuzizza olunaku lw'abajulizi ng'omukolo gwatandise n'ekitambiro kya mmisa eyakulembeddwaamu Rev. Fr. Henry Mukasa wamu n'abasoosoodooti bangi okuva mu bigo ebyenjawulo.\nOmukolo guno era gwetabiddwaako n'omubaka wa Uganda mu Bungereza, ambaasada Julius Peter Motto wamu ne Meeya w'ekibuga Croyodon, Humayun Kabir.\nMu kwogera kwe, Fr. Mukasa yakuutidde Bannayuganda okubeera obumu, okuba abeerufu mu buli kye bakola n'okukulembeza Katonda nga balabira Ku bajulizi abaafiirira eddiini yaabwe.\nYe ssentebe w'ekibiina kino, Robert Mpiima Mugambe yakubidde Meeya omulanga okubayambako okubuulirira abaana beewale ebikolwa ebikyamu omuli okufuuweeta enjaga, okwefumita ebiso, okikozesa ebiragalalagala wamu n'ebirala ebigwa mu kkowe eryo.\nMeeya yasanyukidde enteekateeka z'ekibiina ne yeeyama okukwataganyiza awamu nabo n'ayongerako nti waakuwanika bbendera ya Uganda Ku lunaku lw'okukuza ameefuga ga Uganda okwongera okunyweza enkolagana egunjiddwaawo olwo n'ayita akakiiko k'ekibiina kino wamu ne ambaasada ku kijjulo makeke bongere okwogera.\nYe omubaka was Uganda mu Bungereza yasiimye Meeya olw'enkolagana gy'ataddewo ne Bannayuganda n'akubiriza abazadde okufisizzaawo abaana akadde bababuulirirre.


Bukedde Online - 'Polofeesa Bukenya answazizza , sikyalina kitiibwa mu bantu'\nObwenzi Polof. Bukenya yabutandika mu 1980...\nMuky. Bukenya bwe yabadde annyonnyola lwaki ayagala bagattululwe, yalaze nti bba, Polof. Bukenya amuswazizza nnyo nga kati emyaka 10 yagenda mu maka amalala agasangibwa e Garuga Katomi gy’akolera obubaga okuli obwa bikini n’okuyita basereebu ab’enjawulo nga bino byonna bimuleetedde okusalawo baleme kuddamu kubeera mwami na mukyala.\nMukyala Bukenya agamba nti mu October wa 2011 bba yagendako mu maka gaabwe okwetaba mu kusaba bwe baali baakata Polof. Gilbert Bukenya okuva mu kkomera e Luzira. Okuva mu July wa 2012 amaka g’e Ntinda yagasuulawo.\nAgamba nti okuva olwo takyabawa buyambi era abakuumi abaali bateereddwaawo okukuuma eyaliko omumyuka w’omukulembeze w’eggwanga baavaawo dda olw’obutafuna mmere n’ebirala.\n‘POLOFEESA ANSWAZIZZA, SIKYALINA KITIIBWA MU BANTU’\n“Olw’okwagala abakazi ab’enjawulo omukyala aswadde nnyo nga buli kaseera abeera mu kumubudaabuda mu Klezia.\nOkumala emyaka egiwera Polof. Bukenya aludde nga takyakwata masimu bw’amukubira era bw’aba alina ky’amugamba alina kusooka kuyita mu bakozi be”, ekiwandiiko bwe kyategeezezza.\nEkiwandiiko era kyalaze nti ensonga eno yatuukako mu Klezia, aba famire n’abeekika ne bagezaako okubatabaganya kyokka byalema.


Bukedde Online - Engeri omuyizi w’e Kyambogo gye yasse akulira babbulaaza\nEngeri omuyizi w’e Kyambogo gye yasse akulira babbulaaza\nAbagambibwa okutta aba Mobile Money E Zzana...\nBbanka eraalise omugagga wa Senana okutwala...\nOMUYIZI wa Yunivasite e Kyambogo atemyetemye eyali omusomesa we, n’amutta. Robert Asiimwe 23, yasse Br. Nobert Emmanuel Mugarura 45, abadde akulira Bannakalooli mu Uganda.\nAsiimwe eyaggaliddwa. Ku ddyo ye Br. Mugarura eyattiddwa\nBro. Mugarura ku Lwokubiri lwa wiiki eno yasiibudde banne e Kiteredde n’ajja mu Kampala okwetaba mu lukiiko nga yali na wakugendako e Kyambogo ku Yunivasite akyalire ku muyizi we gwe yaweerera okuva mu siniya.\nOmugenzi bwe yatuuse mu Kampala, emmotoka ye yagirese ku Lutikko e Lubaga n’alinnya bodaboda okugenda e Kyambogo ew’omuyizi we, Asiimwe.\nPoliisi n’okutuusa kati ekyanoonyereza ekyavuddeko omuyizi ono okutta munnaddiini mu bukambwe.\nAsiimwe alabika ng’eyabadde yeetegese okukola ettemu lino. Kigambibwa nti yabadde n’omuntu omulala ne batta munnaddiini ono.\nOmugenzi yatemeddwaako emikono, amagulu, n’ebiwundu ebirala eby’amaanyi ku mutwe n’ebitundu by’omubiri ebirala.\nOlwamaze okumutta, baamuzinze mu ttundubaali ne bagenda ku siteegi e Banda gye baggye akamotoka ka kabangali ne bategeeza ddereeva nga bwe balina ebisaaniiko bye baagala abatwalire awantu babisuuleyo.\nDdereeva wa mmotoka bwe yazze, yeekengedde ekitereke kyebaabadde bamutisse ekyabadde kirabika ng’omulambo. Era wano yaggyeeyo ssimu ye n’akubira poliisi eyazze n’ezuula nti guno gwabadde mulambo kwe kukwata Asiimwe.\nMu kusooka, poliisi teyategedde nti omugenzi yabadde muntu wa buvunaanyizibwa nnyo era omulambo yagututte mu ggwanika n’egusuula eyo.\nKyokka okuva omugenzi lwe yava e Masaka, banne babaddenga bakuba ku ssimu ye nga teriiko.\nOluvannyuma baakubidde ku bbulaaza munnaabwe abeera e Kampala, ayitibwa Simon Peter Nalintya eyatandise okunoonya era mu kunoonyereza kuno mwe yafunidde amawulire nti waliwo omuntu eyattiddwa e Kyambogo.\nBwe yagenzeeyo, yakizudde nti omuntu waabwe yabadde attiddwa kwe kugenda e Mulago okukebera omulambo nga gwe gwa Br. Mugarura gwennyini.\nN’okutuusa kati babbulaaza bakyebuuza omuvubuka ono kwe yasinzidde okutta munnaddiini eyamusomesa okutuuka e Kyambogo gy’ali.\nOmugenzi yatandika okuyamba omwana ono, ng’akyali mukulu wa ssomero lya St. Charles Lwanga e Kitebi mu Bushenyi.\nOluvannyuma lw’amawulire gano entiisa yabuutikidde bannaddiini Bannakalooli Brothers e Kiteredde mu disitulikiti y’e Kyotera mu ssaza ly’e Masaka nga beewuunya ekyavuddeko okuttibwa mu bukambwe obwenkanidde wano.\nOno yabadde Ssenkulu waabwe (Superior General) . Abadde addirira omugenzi, Br. Ezidoolo Luyinda yagambye nti omugenzi yatuuzibwa ku ntebe y’okukulira Bannakalooli mu January wa mwaka guno ng’ekisanja kye kibadde kyakuggwako mu 2025.\nOmugenzi asuubirwa okuziikibwa ku Mmande ya wiiki ejja.\nPoliisi yagguddewo fayiro nnamba SD31/03/07/2019, ng’okunoonyereza kugenda mu maaso.\nMu April w’omwaka oguwedde, eyaliko omukulu w’ekifo ky’e Kiteredde, Bro. Leandro Mutebi yasangibwa afiiridde mu buliri kyokka abasawo baategeeza nti yafuna ekizibu ku mutima ekyamuviirako okufa.


Bukedde Online - Abava ku dduwa batomereganye n’abava okuziika\nAbava ku dduwa batomereganye n’abava okuziika\nHajji Twaha Ssebambulidde ow’omu Kampala ne famire ye omuli n’abazzukulu yagenze nabo mu kyalo Butega mu Bukomansimbi mu maka ga Hajji Muhamoood Sserunkuuma okulomba dduwa kyokka mu kudda ne bagwa ku kabenje.\nEbyembi ne takisi gye baatomeraganye nayo yabadde ejja bantu kuziika e Ssembabule ng’evugibwa Lawrence Nswa ow’e Kitintale ng’alumiriza owa Coaster okumutomera emabega.\nMu kusooka waabaddewo akasattiro nga muzeeyi Ssebambulidde n’abafamire okuli Sheikh Muhamood Bbosa ow’e Kitemu banoonya abamu ku baana be baabadde nabo nga tebalaba.\nHajji Ssebambulidde ng’asobeddwa.\nMmotoka zino olwetomedde zaavudde ku kkubo ne zeesolessa mu mugga egikutulira mu Lwera wabula ne ziyambibwa nnakasagi n’ebiddo ebirala ebyazikutte ne zitaggwerayo mu mazzi.\nAbaabadde mu Coaster omusango baagutadde ku wa takisi nti yasibye mangu ekyaleetedde owaabwe okumutomera emabega ekyawakanyiziddwa ddereeva Nswa ng’alumiriza owa Coaster okudduka ennyo.\nAbasaabaze abalala omusango baagutadde ku nkola embi eya bayinginiya ba UNRA olw’okukola obubi oluguudo luno ne lufiira mu kaseera akatono ate ne batassaawo kapande konna kalambika ba bidduka.\nEkyewuunyisizza abantu ye kasiringi eyasoose okuleetebwa Poliisi ate okufiira mu kifo kyennyini ng’etandika okusikayo Coaster wadde nga bannyiniyo baagezezzaako okugikanika kyokka n’erema ne bagisikawo n’endala.\nAkulira Poliisi y’ebidduka mu Kalungu, ASP Victor Tumwebaze yakakasizza nti okuggyako abaafunye ebisago ne baddusibwa mu malwaliro ag’enjawulo ekirungi tewali yakafiiriddemu. Mmotoka zonna zannyuluddwamu ne zitwalibwa ku Poliisi e Lukaya we zikuumirwa.


EKITONGOLE ekikessi eky’omunda ekya ISO ne poliisi bakubaganye amasasi okukkakkana ng’omuserikale wa poliisi omu attiddwa, abalala bana nga bakwatiddwa. Ensasagge eno yabadde Mugongo okumpi ne Kyengera ku lw’e Masaka, abaserikale ba poliisi okuva e Katwe bwe baayingidde ekikomera ekimu n’ekigendererwa eky’okubba, kyokka ne bakubaganirayo amasasi n’ab’ekitongole kya ISO.\nEkifo kino abapoliisi kye baabadde balumbye okubba kya ISO ng’ekikoleramu emirimu egy’ekyama egikwata ku by’obukessi era nga kirabika abaserikale ba poliisi bano tebaategedde nti ekifo kye balumba kya baserikale bannaabwe. Eyattiddwa ye Rogers Ssimbwa nga yabadde ne banne abaakwatiddwa okuli; Francis Bayega nga nnamba ye eri 67342, Alex Jojo, Balaam Nuwagira ne Zakaria Nato.\nKu Ssande, omumyuka w’omwogezi wa poliisi, Patrick Onyango yasoose kutegeeza nti abapoliisi bano okukubwa amasasi baabadde bayigga omusajja ali ku misango gw’okusobya ku muwala nti kyokka mu kukola omulimu gwabwe, aba ISO kwe kubakuba amasasi.\nKyokka eggulo, Onyango yatangaazizza nti bano baAkubiddwa amasasi nga bagezaako okubba era baavudde ku poliisi e Katwe. BagguddwaAko omusango gw’obubbi ku poliisi e Kyengera ku fayiro nnamba SD:08/06/05/2018.\nKigambibwa nti Ssimbwa okukubwa amasasi yabadde agezaako kuggya ku omu ku baserikale ba ISO emmundu ne bamwesooka ne bamukuba amasasi agaamuttiddewo, be yabadde nabo ne bagezaako okudduka kyokka ne babanyweza.\nSsentebe w’ekyalo, Joseph Kityo yategeezezza nti ekituufu tebamanyi bantu babeera mu nnyumba eno naye kye bawulira nti ya kitongole kya ISO era tebakkiriza muntu yenna kugisemberera.\nAbantu be batera okulengerawo babeera mu byambalo by’amagye. Ayongerako nti kw’olwo abatguuze baawulira amasasi naye tebaamanya byali mu nda kuba tewali muntu akkirizibwa kuyingiramu olw’obukuumi obw’amaanyi ku kifo kino era mu kitundu ennyumba eno emanyiddwa nga ‘Safe House’.\nKyokka kigambibwa nti ab’ekitongole kya ISO bagikozesa okukuumiramu abantu be babaako ne bye babuuza era nga gye buvuddeKO munnamawulire wa NewVision, Charles Etukuri yakwatibwa aba ISO abaamusibira mu nnyumba emu e Kyengera okumala ennaku nga balina bye bamubuuza ebikwata ku mawulire ge yali awandiise.\nOmu ku b’akakiiko mu kitundu kino yategeezezza nti mu mwaka gwa 2017, waliwo abantu abaabatuukirira ne babasaba ng’abakakiiko, okubateera emikono ku ndagaano y’obupangisa wakati w’ekitongole kya ISO ne nnannyini nnyumba eno ayitibwa Allen Balondemu.\nWabula ow’akakiiko agamba nti, endagaano yali eraga nti obupangisa bwali bwakumala emyezi musanvu kyokka okuva ebbanga lino lwe lyaggwaako, tebalabanga bantu bano bwe badda kuzza ndagaano ya bupangusa buggya.\nOKULWANAGANA OKUZZE KUBAAWO WAKATI WA POLIISI NE ISO\nOkuva ku kuttibwa kwa Andrew- Felix Kaweesi, wazze wabaawo okugugulana wakati w’ekitongole kya ISO ne poliisi era nga muno mwe mwali olutalo lw’ebitongole bino byombi nga luva ku kukaayanira omukazi Christine Umuhoza Mbabazi eyali muninkini wa Kaweesi eyasibirwa mu maka ge e Lungujja .\nPoliisi yagezaako okutwala omukazi ono kyokka aba ISO ne babalemesa amasasi ne gavuga, okukkakkana ng’eggye erikuuma pulezidenti libiyingiddemu ne likkakkanya embeera ebitongole byombi ne bigobwa mu kifo kino.\nWaliwo n’olutalo olulala olwabalukawo wakati wa ISO ne poliisi nga luva ku Bazungu abaasangibwa nga bafiiridde munda mu wooteeri, okwali eya Pearl of Africa ne Sheraton.\nOkufa kw’Omuzungu Trasvouri Juha Petteri, 42, munnansi wa Finland, kwe kwasinga okuvaako okusika omuguwa era eyali aduumira poliisi mu biseera ebyo, Gen. Kale Kayihura, yalagira basajja be, batandike okunoonyereza ku bbaluwa eyasangibwa n’omugenzi ng’eraga nti, yali ewandiikiddwa akulira ISO, Col. Frank Bagyenda Kaka, ng’amuyita okujja mu Uganda.\nOluvannyuma Kaka yawandiikira poliisi ebbaluwa nga yeegaana nti tayitangako Muzungu ono kujja mu Uganda era oluvannyuma kyazuulwa nti omukono ogwali ku bbaluwa eyita Omuzungu gwali mujingirire tegwali gwa Kaka.\nSobi nga amannya ge amatuufu ye Paddy Sserunjogi, yaleetawo okusika omuguwa wakati wa poliisi ne ISO, poliisi bwe yamukwata n’emuggalira ng’erumiriza nti emumanyi ng’omubbi, kyokka ISO ne biyingiramu newaliriza poliisi okumuyimbula nga aba ISO bagamba nti abayamba okulwanyisa abamenyi b’amateeka.


Bukedde Online - Sejusa akkiriziddwa okuwummula amagye\nSejusa akkiriziddwa okuwummula amagye\nMukyala wa Ssemuddu yetondedde bba oluvannyuma...\nAdded 18th April 2018\nABOOLUGANDA bataamidde eyali amyuka Ssaabalamuzi Steven Kavuma ne batuuza olukiiko lw’ekika bamugobe mu nnyumba ya muganda waabwe wabula poliisi n’ebalemesa ng’egamba nti olukiiko terwabadde mu mateeka ate wandibaawo akagyagalalo.\nSejusa lwe yateebwa mu kkomera\nKyaddaaki amagye gategeezezza nti Gen. David Sejusa, 63, agenda kuwummuzibwa mu butongole omwaka guno, mu July.\nOmwogezi w’amagye, Brig. Gen. Richard Karemire, yategeezezza Bukedde nti,\n“Kituufu Gen. Sejusa agenda kuwummuzibwa omwaka guno, wabula si yeyekka waliwo n’abalala bangi.”\n“Waliwo enkola eyateekeddwawo nga kati buli genero ali mu magye, ajja kuba amanyi olunaku lw’anawummuzibwa okuva mu magye.” Karemire bwe yagambye.\nSejusa azze asaba okuva mu magye naye ng’abakwatibwako ku nsonga eno tebamuwa mwagaanya ekyamuviirako n’okwekubira enduulu mu kkooti enkulu.\nEnsonda ziraga nti, nga tannaba kuwummuzibwa, Sejusa yali yaweebwa obukwakkulizo bwe yalina okutuukiriza olwo akakiiko k’amagye akakola ku by’okumuwummuza kalyoke kamuwe empapula mu butongole.\nKigambibwa nti mu bumu ku bukwakkulizo obwamuweebwa, mwalimu eky’obutaddamu kwogerera mu nkuhhaana za bya bufuzi ez’engeri yonna, oba okubaako ebigambo by’ayogera nga biyinza okutyoboola ekitiibwa ky’amagye, oba Pulezidenti ng’omuntu.\nEnsonda ziraga nti, eno y’ensonga lwaki Sejusa abadde takyawulikika nnyo nga bwe yali, era nga kati abantu abamu babadde batuuse n’okumwebuuza gye yalaga. Kigambibwa nti omuduumizi w’amagye ow’oku ntikko, Gen. Yoweri Museveni yali yalagira dda Sejusa okuwummuzibwa oluvannyuma lw’okumusisinkana mu maka g’Obwapulezidenti e Ntebe, mu January, 2015, kyokka akakiiko akakwatibwako ensonga eno, mu magye aka, ‘Army Commissions and Promotions Board’, kabadde tekateekanga mu nkola kiragiro kino, olw’ensonga nti, kabadde kakyalinze kalabe oba ddala Sejusa agoberera obukwakkulizo obwali bwamuweebwa.\nEnsisinkano eno kigambibwa nti yalimu bannamateeka ba Sejusa okwali David Mushabe ne Michael Mabikke, era nga mu balala kwaliko; Gen. Elly Tumwine, Brig. Ramathan Kyamulesire n’abalala.\nSEJUSA ADDUKIRA E BUNGEREZA\nSejusa nga May, 2013, yaddukira e Bungereza oluvannyuma lw’okuwandiika ebbaluwa, eyali esaba wabeewo okunoonyereza ku lukwe olwali lulukiddwa okutta abaali bawakanya ekya Maj. Gen. Muhoozi Kainerugaba, okuyingira ebyobufuzi y’esimbewo ku bwapulezidenti.\nMu December, 2014, Gen. Sejusa yakomawo okuva e Bungereza gye yali amaze omwaka mulamba n’okusoba. Ng’akomyewo, yattukiza buto eky’okubanja amagye gamukkirize awummule nga yeekwasa nti, yali yabawandiikira mu April, 8, 2015, ng’abategeeza mu butongole nti yali takyali mu magye kyokka ne bamulemesa.\nMu January 2016, ng’ebula wiiki nga ssatu okulonda kubeewo, amagye geebulungulula amaka ga Sejusa, agasangibwa e Naguru ne gaaza enju ye, oluvannyuma n’akwatibwa n’atwalibwa mu kkomera e Makindye.\nOluvannyuma Sejusa yasimbibwa mu kkooti y’amagye eyakulirwa omugenzi Maj. Gen. Levi Karuhanga, n’asomerwa emisango okwali ogw’okwebulankanya ku mulimu nga tafunye lukusa, n’okwenyigira mu by’obufuzi, ekikontana n’amateeka agafuga amagye.\nNg’ayita mu bannamateeka be okwali; Yusuf Nsibambi, Erias Lukwago, Denis Nyombi, Ladislaus Rwakafuuzi, David Mushabe, Yunus Kasiriivu, ne Michael Mabikke, Sejusa yawakanya ekya kkooti y’amagye okumuwozesa ate ng’omusango gwe, gwe yali yawaaba mu kkooti enkulu ng’awakanya eky’obutawummuzibwa mu magye gwali tegunnawulirwa.\nSejusa mu mpaaba ye, yalaga nti, yali yaggyibwaako emmundu, ebyambalo, nga takyafuna musaala n’ensako. Bino byonna bye yeesigamako okusaba kkooti erage nti yali takyali mu magye.\nSejusa yasindikibwa mu kkomera e Luzira, nga February,02, 2016, oluvannyuma n’akomezebwaawo nga February, 09, 2016, n’asaba okweyimirirwa ku kakalu ka kkooti kyokka tekyasoboka, n’addizibwaayo e Luzira gye yabeera okutuusa nga February, 23, 2016.\nOluvannyuma yateebwa ku kakalu ka kkooti nga April, 01, 2016, nga n’okulonda Pulezidenti kwaggwa dda.


Bukedde Online - Herbert Muhangi oluyimbuddwa ku kakalu ka kkooti tewayise n'addakiika n'addamu okukwatibwa\nHerbert Muhangi oluyimbuddwa ku kakalu ka kkooti tewayise n'addakiika n'addamu okukwatibwa\nEyakubwa amasasi mu kwekalakaasa alaajanye...\nMuseveni beyakuzizza bambaziddwa ennyota...\nAdded 19th February 2019\nOFIISA wa poliisi Herbert Muhangi akulira ekitongole kya Flying Squard oluyimbiddwa ku kakalu ka kkooti naddamu n'akwatibwa.\nMuhangi essanyu ly’okuyimbulwa libadde lyakiyita mu luggya nga tewayise na ssaawa naddamu okukwatibwa ku kkooti w’ennyini webasoose okuyimbula ku kakalu.\nLt Gen Andrew Gutti ssentebe wa kooti yasoose kukkikiriza Muhangi okweyimirrwa ku kakalu ka bukadde 10 ezitali zabuliwo nabamweyimiridde obukadde butaano ez’obutaliiwo kyokka abadde yakabuuza ku bantu nga ababadde bamwetaaga nabo bali mu lujja lwa kkooti nga balinze.\nAmangu ddala Muhanagi abajaasi okubadde nabali mu ngoye zaabulijjo bamutadde mu mmotoka yamagye ekika kya double cabin n'atwalibwa nga ayisiddwa mabega wa kkooti ewayita abakulu natwalibwa mu kifo aba famire nabo keyabatategedde.\nBo abafamire ababadde banonye omuntu waabwe basigadde mu maziga oluvanyuma nabo bavudde ku kkooti ne bagenda.\nMuhangi avunaanibwa wamu neyali omuduumizi wa poliisi Gen Kayihura ne bofiisa abalala ku misango gyokuwamba bannansi b’e Rwanda abaali banoonya obubudamu mu Uganda ne babaza e Rwanda ssaako okuwa abantu ebyokulwanyisa nga tebalina kubeera nabyo nga mu bano kwekuli nokuli kitatta emmundu..\nFlying Squad, Herbert Muhangi


Bukedde Online - Kabaka alonze Mayiga ku Bwakatikkiro\nTinyefuza azze afuukafuuka\nKABAKA alonze minisitawe ow’ebyamawulire Charles Peter Mayiga ku Bwakatikkiro bwa Buganda ng’adda mu bigere bya John Baptist Walisimbi.\nBya MARGARET ZIRIBAGGWA ne ANTHONY SSEMPEREZA\nEnsonda zaategeezezza nti Kabaka okulonda Mayiga kiddiridde okuweebwa amagezi okuva mu bantu ab’enjawulo, ku bantu abasaanye okulya Obwakatikkiro nga bagamba nti Peter Mayiga alina enkizo ku banne abalala.\nKabaka asuubirwa okulangirira Katikkiro omuggya ekiseera kyonna, aludde ng’ategeeza nti omulembe Omutebi gwa bavubuka era wano we yasinzidde okulonda Mayiga ng’anyweza\nMayiga aludde ng’atendekebwa mu bya Buganda okuva mu 1987, ate ng’akwatagana bulungi n’abavubuka era bangi abalina obukulu e Mmengo ye yabasembayo.\nSsaabasajja Kabaka ne Ddamula\nEnsonga y’obukulu bw’abavubuka mu Bwakabaka yabadde ku mwanjo nnyo okusinga ensonga endala ezaabadde zireeteddwa mu kulonda Katikkiro omuggya omwabadde n’ensonga y’eddiini.\nAbaabadde beesibye ku nsonga y’eddiini baabadde bagamba nti okuva ku Mulwanyammuli, Bakatikkiro bonna babadde Bakatuliki ate nga ne Mayiga Mukatuliki.\nKyokka abalala baasembye nti ng’oggyeeko ekifo kya Katikkiro waliwo ebifo ebirala eby’amaanyi omuli n’eky’amyuka Katikkiro ekirimu Hajji Ssekimpi.\nMu nkyukakyuka endala ezisuubirwa e Mmengo mulimu n’okulonda baminisita abapya nga kigambibwa nti Kabaka agenda kukendeeza ku muwendo gwa baminisita abaliwo kati era nga waliwo ne ntegekka ey’okutandika okusasula baminisita abanaaba balondeddwa ensako.\nEnsonda zaategeezezza nti kabineeti eriwo kati nnene nnyo nga Buganda terina busobozi bugiwa yonna nsako kye kyavudde kisalwawo okugikendeezaako.\nOlukiiko oluliwo kati nalwo lusuubirwa okubaamu enkyukakyuka nga bagamba nti lukoze ebbanga ddene, ababaka abamu tebakyakiika olw’ensonga ez’enjawulo omuli n’okubeera abakosefukosefu nga n’abalala baafa.\nCharles Peter Mayiga ku kkono ng’ali ne Kabaka ng’asala keeki ku mukolo gw’abavubuka abaali baakatikkirwa.\nKatikkiro Walusimbi yamazze dda okuzzaayo Ddamula, nga Katikkiro omulonde asuubirwa okukwasibwa Ddamula omwezi guno nga tegunnaggwaako mu Bulange e Mmengo.\nAbantu babadde balindiridde Katikkiro omuggya okuva ekisanja kya Ying. Walusimbi bwe kyaggwako nga waliwo abantu bangi ababadde basongeddwamu okulya obukulu buno, kyokka ng’obuyinza buli eri Kabka okulonda Katikkiro gw’abeera asiimye.\nEmikolo gy’okukwasa ddamula\nKabaka bw’aba akwasa Katikkiro Ddamula amugamba nti ‘Nkukwasa Ddamula ono, genda onnnamulireko Obuganda awatali kubutiiririra’.\nOlwo Katikkiro gwe babeera bakwasizza Ddamula aba n’eggye ly’Abeekika kye eririna okumukuuma baleme kubaggyako Ddamula kubanga ebika bingi ebiba byegwanyiza obukulu buno era ke bageza ne bamuggyako Ddamula ng’obukulu bumufudde. Mayiga yeddira Mutima.\nKatikkiro J.B.Walusimbi mu biddugavu lwe baamukwasa Ddamula mu 2008.\nCharles Peter Mayiga y’ani?\nCharles Peter Mayiga azaalibwa Kasanje Kabonera Masaka bazadde be ye Ssaalongo Cyprian Mukasa ne Nnaalongo Rebecca Kyese Mukasa.\nMunnamateeka akolera mu kkampuni eya Buwule and Mayiga Advocates. Pulayimale yagisomera Butale ne Nkoni eno gye yava n’agenda mu St. Henry’s Kitovu, n’oluvannyuma n’agenda mu St. Mary’s Kisubi. Eno gye yava n’ayingira Makerere yunivasite n’asoma ddiguli mu mateeka.\nMukyala we ye Margaret Mayiga ono yasomera Trinity College Nabbingo. Baagattibwa mu bufumbo obutukuvu mu 1987.\nMayiga ng’ali e Makerere y’omu ku baatandika ekibiina ky’abayizi ekya Nkobazambogo wakati mu bugubi, kubanga kyali kigaaniddwa nga balowooza nti kya byabufuzi.\nMu 1991 mu nteekateeka z’okuzzaawo Obwakabaka, Abaganda abatutumufu okwali John Katende, Omutaka Nadduli Kibaale, Omutaka Grace Ndugwa, Joseph Musoke Kayita baasisinkana ewa Rabbi Mulondo, wano Katende n’ayingizaawo Mayiga okuyamba okuwandiikira olukiiko lw’abataka ng’ali ne Rev. Dan Kajumba.\nObwakabaka bwe bwazzibwawo\tmu 1993, Peter Mayiga yalondebwa ku bwamnisita w’ebyamawulire era nga y’ayogerera Obwakabaka bwa Buganda.\nCharles Peter Mayiga ku ddyo ng’ali ne sipiika Haji Sserunkuuma.\nKatikkiro J.B Walusimbi by’akoze\nKATIKKIRO J.B Walusimbi aweerezza Obwakabaka okumala emyaka etaano. Kabaka Ronald Mutebi yalonda Katikkiro J. B. Walusimbi mu 2008, n’amukwasa ddamula.\nWalusimbi yali asabye Kabaka\tamuwe ekisanja kimu kyokka naye bwe kyaggwaako omwaka\noguwedde Kabaka n’asiima yeeyongere okufuga amuwe ekiseera okulonda Katikkiro omuggya bwatyo Walusimbi n’ayisa mu kisanja kye okutuusa Kabaka bw’alonze amuddira mu bigere.\nKatikkiro mu kisanja kye aleese pulojekiti eziwera kyokka asanze okusoomozebwa kungi e Mmengo.\nPulojekiti ey’Omumuli gye yaleeta ng’ayagala abantu ba Buganda okwekulaakulanya yagaana okujjumbirwa abakulembeze ku mitenedera gya wansi.\nEntalo mu bukundi obw’enjawulo e Mmengo nazo zikoze kinene okumulemesa okutuukiriza ebigendererwa bye wamu n’okuwakanyizibwa abavubuka.\nMu kisanja kye wabaddewo enkulaakulana erabiddwa mu Buganda nga muno mubaddemu\nokuzimba ekizimbe kya Muganzirwazza e Katwe.\nAsobodde okutalaaga Buganda yonna ng’akunga abantu okukola ennyo okweggya mu bwavu.\nâ€˜Abeesenza mu bibira bagobweâ€™\nMubajje ne Basajjabalaba batabuse lwa bintu byâ€™Abasiraamu


Danyeri 2 | Bayibuli ey'Oku Mukutu Gwaffe Ogwa Intaneeti | New World Translation\nBISOME MU Afrikaans Albanian Amharic Armenian Azerbaijani Azerbaijani (Cyrillic) Bulgarian Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Gun Haitian Creole Hiligaynon Hindi Hungarian Igbo Iloko Indonesian Italian Japanese Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Lingala Luganda Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Myanmar Nepali Norwegian Ossetian Otetela Pangasinan Polish Portuguese Portuguese (Portugal) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tamil Tatar Thai Tigrinya Tongan Tshiluba Tsonga Turkish Tuvaluan Twi Ukrainian Uzbek Vietnamese Xhosa Yoruba Zulu\nKabaka Nebukadduneeza aloota ekirooto ekimweraliikiriza (1-4)\nAbagezigezi balemwa okubuulira kabaka ekirooto (5-13)\nDanyeri asaba Katonda amuyambe (14-18)\nAtendereza Katonda olw’okumubikkulira ekyama (19-23)\nDanyeri abuulira kabaka ekirooto (24-35)\nAmakulu g’ekirooto (36-45)\nEjjinja erikiikirira obwakabaka lya kubetenta ekifaananyi (44, 45)\nKabaka awa Danyeri ebitiibwa (46-49)\n2 Mu mwaka ogw’okubiri ogw’obufuzi bwe, Nebukadduneeza yaloota ebirooto ebiwerako, ne yeeraliikirira* nnyo+ era n’abulwa n’otulo. 2 Awo kabaka n’alagira bayite bakabona abakola eby’obufumu, n’abalaguzi, n’abalogo, n’Abakaludaaya,* bamubuulire ebirooto bye. Awo ne bajja ne bayimirira mu maaso ga kabaka.+ 3 Kabaka n’abagamba nti: “Nnaloose ekirooto, era ndi* mweraliikirivu nnyo; njagala okutegeera kye nnaloose.” 4 Abakaludaaya ne bagamba kabaka mu lulimi Olulamayiki*+ nti: “Ai kabaka, wangaala emirembe n’emirembe. Buulira abaweereza bo ekirooto kyo, naffe tujja kukubuulira amakulu gaakyo.” 5 Kabaka n’agamba Abakaludaaya nti: “Kino kye nsazeewo: Bwe mutambuulire kirooto kyange n’amakulu gaakyo, mujja kutemebwatemebwa era n’ennyumba zammwe zifuulibwe kaabuyonjo eza lukale.* 6 Naye bwe munambuulira ekirooto kyange n’amakulu gaakyo, nja kubawa ebirabo n’empeera, era nja kubafuula ba kitiibwa nnyo.+ Kale mumbuulire ekirooto kyange n’amakulu gaakyo.” 7 Ne bamuddamu omulundi ogw’okubiri nti: “Kabaka abuulire abaweereza be ekirooto kye, naffe tujja kumubuulira amakulu gaakyo.” 8 Awo kabaka n’abagamba nti: “Nkimanyi bulungi nti mugezaako kutwaliriza biseera, olw’okuba mumanyi kye nsazeewo. 9 Bwe mutambuulire kirooto kyange, mmwenna mugenda kufuna ekibonerezo kye kimu. Naye mweteesezza okumbuulira ekintu ekikyamu era eky’obulimba nga musuubira nti nnaakyusa ekirowoozo. Kale mumbuulire ekirooto kyange, awo nja kumanya nti musobola okunnyonnyola amakulu gaakyo.” 10 Abakaludaaya ne bagamba kabaka nti: “Tewali muntu n’omu ku nsi* asobola kukola ekyo kabaka ky’asaba, kubanga tewali kabaka oba gavana ow’ekitiibwa ennyo eyali asabye bakabona abakola eby’obufumu, abalaguzi, oba Abakaludaaya, okukola ekintu ng’ekyo. 11 Kabaka ky’asaba kizibu nnyo era tewali muntu n’omu ayinza kukimubuulira okuggyako bakatonda, ate nga bakatonda tebabeera mu bantu.” 12 Awo kabaka n’asunguwala nnyo era n’alagira bazikirize abasajja abagezigezi bonna ab’omu Babulooni.+ 13 Ekiragiro bwe kyayisibwa era ng’abasajja abagezigezi banaatera okuttibwa, ne banoonya ne Danyeri ne banne, nabo battibwe. 14 Awo Danyeri, mu ngeri ey’amagezi era ey’obwegendereza, n’ayogera ne Aliyoki, omukulu w’abakuumi ba kabaka, eyali agenda okutta abasajja b’omu Babulooni abagezigezi. 15 N’abuuza Aliyoki omukungu wa kabaka nti: “Lwaki kabaka ayisizza ekiragiro ekikakali bwe kityo?” Aliyoki n’abuulira Danyeri ebyali bibaddewo.+ 16 Danyeri n’agenda eri kabaka n’amusaba amuweemu ekiseera asobole okumubuulira amakulu g’ekirooto kye. 17 Oluvannyuma Danyeri n’agenda mu nnyumba ye n’abuulira Kananiya, Misayeri, ne Azaliya, ebyali bibaddewo. 18 N’abagamba basabe Katonda w’eggulu abakwatirwe ekisa ababikkulire ekyama ekyo, Danyeri ne banne baleme okuzikiririzibwa awamu n’abasajja b’omu Babulooni abagezigezi. 19 Awo Danyeri n’abikkulirwa ekyama ekyo ekiro mu kwolesebwa.+ Danyeri n’atendereza Katonda w’eggulu, 20 n’agamba nti: “Erinnya lya Katonda ka litenderezebwe emirembe n’emirembe,* Kubanga amagezi n’amaanyi bibye yekka.+ 21 Akyusa ebiseera n’ebiro,+Aggyawo bakabaka era ateekawo bakabaka,+Awa ab’amagezi amagezi, n’abategeevu n’abawa okumanya.+ 22 Abikkula ebintu eby’ebuziba era n’ebikwekeddwa,+Amanyi ebiri mu kizikiza,+Era w’ali we wali ekitangaala.+ 23 Nkwebaza era nkutendereza, Ai Katonda wa bajjajjange,Kubanga ompadde amagezi n’amaanyi. Era onsobozesezza okumanya ekyo kye twakusabye;Otusobozesezza okumanya ekyo ekyeraliikiriza kabaka.”+ 24 Awo Danyeri n’agenda eri Aliyoki, kabaka gwe yali alagidde okuzikiriza abasajja b’omu Babulooni abagezigezi,+ n’amugamba nti: “Abasajja b’omu Babulooni abagezigezi tobazikiriza. Ntwala mu maaso ga kabaka mmubuulire amakulu g’ekirooto.” 25 Amangu ago Aliyoki n’atwala Danyeri mu maaso ga kabaka, n’amugamba nti: “Nzudde omusajja, omu ku bawambe abaava mu Yuda,+ asobola okubuulira kabaka amakulu g’ekirooto.” 26 Kabaka n’agamba Danyeri, eyali ayitibwa Berutesazza,+ nti: “Ddala osobola okumbuulira ekirooto kye nnaloose n’amakulu gaakyo?”+ 27 Danyeri n’amuddamu nti: “Tewali n’omu ku basajja abagezigezi, abalaguzi, bakabona abakola eby’obufumu, wadde abo abalaguzisa emmunyeenye asobola okubuulira kabaka ekyama ky’ayagala okumanya.+ 28 Kyokka eriyo Katonda mu ggulu Omubikkuzi w’ebyama,+ era ategeezezza Kabaka Nebukadduneeza ebiribaawo mu nnaku ezisembayo. Kino kye kirooto kyo era bino bye walabye mu kwolesebwa bwe wabadde weebase ku kitanda kyo: 29 “Ai kabaka, bwe wabadde weebase ku kitanda kyo waloose ebintu* ebiribaawo mu biseera eby’omu maaso, era Omubikkuzi w’ebyama akulaze ebiribaawo. 30 Naye nze ekyama kino tekimbikkuliddwa lwa kuba nti ndi mugezi okusinga abantu abalala bonna; wabula kimbikkuliddwa nsobole okubuulira kabaka amakulu g’ekirooto, osobole okumanya ebirowoozo ebiri mu mutima gwo.+ 31 “Ai kabaka, watunudde era n’olaba ekifaananyi* ekinene. Ekifaananyi ekyo ekyabadde ekinene era nga kyakaayakana nnyo, kyabadde kiyimiridde mu maaso go era nga kya ntiisa. 32 Omutwe gw’ekifaananyi ekyo gwabadde gwa zzaabu omulungi,+ ekifuba kyakyo n’emikono gyakyo nga bya ffeeza,+ olubuto lwakyo n’ebisambi byakyo nga bya kikomo,+ 33 amagulu gaakyo nga ga kyuma,+ ate ebigere byakyo, awamu byabadde bya kyuma ate ng’awalala bya bbumba.+ 34 Weeyongedde okutunula okutuusa ejjinja lwe lyatemeddwa, naye si na ngalo, ne likuba ebigere by’ekifaananyi eby’ekyuma n’ebbumba ne libibetenta.+ 35 Mu kiseera ekyo, ekyuma, ebbumba, ekikomo, ffeeza, awamu ne zzaabu, byonna wamu byabetenteddwa ne bifuuka ng’ebisusunku by’omu gguuliro mu kiseera eky’omusana, era empewo n’ebitwalira ddala obutalekaawo kantu konna. Naye ejjinja eryakubye ekifaananyi lyafuuse olusozi olunene ne lujjula ensi yonna. 36 “Ekyo kye kirooto, era kati tugenda kubuulira kabaka amakulu gaakyo. 37 Ai kabaka—kabaka wa bakabaka, Katonda w’eggulu gw’awadde obwakabaka,+ obuyinza, amaanyi, n’ekitiibwa, 38 era gw’akwasizza abantu yonna gye babeera, n’ensolo ez’omu nsiko, n’ebinyonyi eby’omu bbanga, era gw’afudde omufuzi waabyo byonna+—ggwe mutwe ogwa zzaabu.+ 39 “Era oliddirirwa obwakabaka obulala+ obwa wansiko ku bubwo; oluvannyuma lwabwo waliddawo obwakabaka obw’okusatu, obw’ekikomo, obulifuga ensi yonna.+ 40 “Obwakabaka obw’okuna buliba bwa maanyi ng’ekyuma.+ Ng’ekyuma bwe kibetenta ne kyasaayasiza ddala ekintu, ng’ekyuma ekimementula ebintu, obwakabaka obwo bulibetenta era bulimementula obwakabaka obulala bwonna.+ 41 “Era nga bwe walabye ebigere n’obugere ng’awamu bya bbumba ery’omubumbi ate ng’awalala bya kyuma, obwakabaka obwo buliba bweyawuddeyawuddemu, naye bulibaamu obugumu obw’ekyuma, nga bwe walaba ng’ekyuma kitabuddwamu ebbumba ebbisi. 42 Era ng’obugere bwe bwabadde ng’awamu bwa kyuma ate ng’awalala bwa bbumba, obwakabaka obwo ku luuyi olumu buliba bwa maanyi, ate ku luuyi olulala buliba bunafu. 43 Nga bwe walabye ng’ekyuma kitabuddwamu ebbumba ebbisi, ebitundu byabwo ebimu biriba bitabuddwamu abantu;* naye tebiryegatta, ng’ekyuma bwe kitasobola kwegatta na bbumba. 44 “Mu biseera bya bakabaka abo, Katonda w’eggulu alissaawo obwakabaka+ obutalizikirizibwa.+ Obwakabaka buno tebuliweebwa ggwanga ddala lyonna.+ Bulibetenta era bulizikiriza obwakabaka obwo bwonna,+ era bwo bwokka bwe bulibeerawo emirembe n’emirembe,+ 45 nga bwe walabye ng’ejjinja litemebwa ku lusozi, naye si na ngalo, era ne libetenta ekyuma, ekikomo, ebbumba, ffeeza, ne zzaabu.+ Katonda Omukulu alaze kabaka ebintu ebiribaawo mu biseera eby’omu maaso.+ Ekirooto ekyo kituufu, era n’amakulu gaakyo geesigika.” 46 Awo Kabaka Nebukadduneeza n’avunnama ku ttaka mu maaso ga Danyeri n’amuwa ekitiibwa, era n’alagira bamuwe ekirabo era bamunyookereze n’obubaani. 47 Kabaka n’agamba Danyeri nti: “Mazima ddala Katonda wo ye Katonda wa bakatonda era Mukama wa bakabaka era Omubikkuzi w’ebyama, kubanga osobodde okubikkula ekyama kino.”+ 48 Awo kabaka n’akuza Danyeri, n’amuwa ebirabo ebirungi bingi, era n’amuwa okufuga essaza lyonna erya Babulooni,+ era n’amufuula omukulu w’abasajja abagezigezi bonna ab’omu Babulooni. 49 Kabaka n’alonda Saddulaaki, Mesaki, ne Abeduneego+ okuddukanya essaza lya Babulooni nga Danyeri bwe yamusaba, naye ye Danyeri n’aweerezanga mu lubiri lwa kabaka.\n^ Obut., “omwoyo gwe ne gweraliikirira.”\n^ Bano baali bantu abaali abakugu mu by’obulaguzi n’okulaguzisa emmunyeenye.\n^ Obut., “era omwoyo gwange.”\n^ Dan 2:4b okutuuka ku 7:28 zaawandiikibwa mu Lulamayiki.\n^ Era kiyinza okuvvuunulwa, “kasasiro; ntuumu ya busa.”\n^ Oba, “lukalu.”\n^ Obut., “ebirowoozo byo byagenze ku bintu.”\n^ Oba, “ekibumbe.”\n^ Oba, “abaana b’abantu,” kwe kugamba, abantu aba bulijjo.


Bukedde Online - Abapoliisi bazzeeyo ne baziika ku Kirumira: Afande weeraba\nAbafamire y’omuwala eyafudde ne Kirumira...\nFamire ya Kirumira esaba bukuumi\nABAPOLIISI bazzeeyo ku Mmande ne bayiwa ettaka ku ntaana y’eyali DPC w’e Buyende era abadde muserikale munnaabwe ASP Muhammad Kirumira eyakubiddwa amasasi mu bitundu by’e Bulenga gy’abadde asula.\nTaata wa Kirumira (ku ddyo) n’abaserikale nga bayiwa ettaka ku ntaana ya Kirumira.\nAbamu ku bakungubazi abeetabye mu kuziika Kirumira ku Ssande ku biggya e Mpambire ku lw’e Masaka, baagaanyi abakungu ba Gavumenti ne poliisi okwabadde omwogezi waayo, SSP Emilian Kayima ne minisita w’ensonga z’omunda Gen. Jeje Odongo.\nBaabatute entyagi olwo n’abaserikale abalala ne bavaawo mu lumbe era y’ensonga lwaki Kirumira tebaamukubidde na mizinga ng’ofiisa wa poliisi abadde ow’eddaala erya waggulu (amayinja asatu).\nAbaserikale abazzeeyo okuziika ewa Kirumira eggulo baakulembeddwaamu DPC w’e Mpigi SP Diana Nyamisango.\nBaakedde wa kitaawe wa Kirumira Abubaker Kawooya Mulaalo ne bamukubagiza era ne bamusaba abawerekere ku ntaana basobole okutuukiriza omukolo gw’okuziika ku munnaabwe kubanga bo babadde tebamulinaako mutawaana.\nTAATA WA KIRUMIRA YEETONZE\nTaata wa Kirumira yasiimye omutima DPC Nyamisango ne banne gwe bamulaze n’agamba nti akimanyi nti engeri gy’abadde azaala omuserikale n’abapoliisi abalala bonna baana be.\nYasinzidde wano ne yeetondera SSP Kayima ne minisita Gen. Odongo olw’ebikolwa bye baabatuusizzaako.\nYagambye nti, “Nze ndi musajja muzadde era sirowooza nti Kirumira alina kye yali ayogedde ekibi ku Gen JeJe Odongo oba Kayima. Saawagidde kya bavubuka ku bakolako ffujjo.\nNneetonda ku lw’abaakikoze bonna,” Kawooya bwe yategeezezza.\nYagambye nti bino okubaawo, teyabaddewo kubanga yabadde agenze kunona mulambo gwa mwana we era teyandikkirizza bikolwa bino kubatuukako.\nYayongeddeko nti n’akulira abakozi mu poliisi AIGP Moses Balimwoyo yamukubidde ku ssimu eggulo (Mmande) n’amusaba agende ku poliisi e Naggulu anone amabugo n’obubaka obulala bwe babadde bategese okumukubagiza kubanga abatuuze babalemesezza okubumutuusaako.\nKawooya yagambye nti mutabani we obutamukubira mizinga kyavudde ku ffujjo ly’abantu naye nga poliisi ebikola byonna yabadde ebireese.\nKirumira alangiridde okuvuganya MinisitaKyambadde ku bubaka zaabike emipiira\nKirumira ajulidde ku musango gw'okuggyibwako amayinja


Bukedde Online - 'Temuyuza bipande by'abeesimbyewo'\n'Temuyuza bipande by'abeesimbyewo'\nKkooti egobye omusango gwa Trump\nBy Ponsiano Nsimbi ne Abdul Muwonge\nAmeria Kyambadde ng'ayogera eri abantu b'e Nakirebe.\nMINISITA w'ebyamakolero n'obusuubuzi, Amelia Kyambadde alabudde abavubuka okukomya okwenyigira mu ffujjo n'okuyuza ebipande by'abeesimbyewo.\nBino Kyambadde yabyogeredde Kataba - Nakirebe mu ggombolola y'e Kiringente mu disitulikiti y'e Mpigi ku Lwokubiri bwe yabadde asisinkanye abawagizi be okubanjulira enteekateeka ze ez'okunoonya akalulu akanaamuzza mu palamenti okukiikirira abantu b'e Mawokota North.\nYagambye nti gavumenti tegenda kutiiririra muntu yenna aneenyigira mu bikolwa by'okutyoboola eddembe ly'abalala ng'ono yanokoddeyo ebyaliwo mu kwekalakaasa okwaliwo omwezi oguwedde omwafiira abantu 45 n'abalala bangi ne balumizibwa. Yalabudde abeefunyiridde okuyuza ebipande bya bannaabwe okukikomya n'agamba nti anaakwatibwako waakuvunaanibwa mu mbuga z'amateeka.\nWabula yalaze okutya olw'okuba nga kino kisinze kukosa bannakibiina kya NRM nga naye ng'omuntu ebipande bye bingi bizze biyuzibwa. Yalabudde abantu abaagala okukulembera kyokka nga beefunyiridde okuvuma bannakkibiina kya NRM nga n'abamu amaanyi ge balina bagafunye mu NRM.\nKyambadde yasomesezza abantu ku nteekateeka ya gavumenti eya ssente z'emyooga n'akubiriza Bannamawokota ne Bannayuganda bonna okwenyigira mu nteekateeka eno. Yabasabye okulonda abakulembeze abalina obusobozi okubasakira mu gavumenti ssaako okulonda pulezidenti Museveni ku kifo ky'obukulembeze bw'eggwanga.\nAbatuuze baamuloopedde emivuyo egyetobese mu kitongole ekivunaanyizibwa mu kubunyisa amazzi amayonjo ekya National Water and Sewarage corperation olw'okubasindikira kkampuni ya Umbrella gye bagamba nti ebasaba ssente nnyingi okubayunga ku layini z'amazzi.\nKyambadde yagambye nti kkampuni eno buli wamu bagikaaba era agenda kuwandiikira be kikwatako okulaba ng'ekizibu kino kinogerwa eddagala mu bwangu.\nAmeria Kyambadde, Mawokota North, NRM\nMuyambe abanaku mu kisiibo nga temubalaalaasa - Fr. Mayanja\nAgambibwa okutta mukazi we akyaleppuka\nOmusango gw'okugezaako okutta mukazi we gumumezze